qundao/data-zh-poetry huggingface dataset:
挽彭运使菊人联
作者：吴獬
朝代：清
体裁：联

有不爱钱之子，有真读书之孙，岂独家风冠吾郡；其去思碑在川，其来暮歌在浙，竟难政术被人怀。
挽方柳桥太守联
作者：吴獬
朝代：清
体裁：联

薏苡谤何代无之，辨白明珠，愧我因循让朱勃；芙蓉城岂公归去，主持福地，知天斟酌付张华。
挽易雪甫联
作者：吴獬
朝代：清
体裁：联

平生得谤最多，与我辨言情恳款；西北需才孔急，有人荐牍泪纵横。
挽李丈联
作者：吴獬
朝代：清
体裁：联

文章非但有声，更教授多年，教高弟彬彬不少；忠厚动言无用，问身名俱泰，较群公扰扰何如。
挽李雪堂西庠联
作者：吴獬
朝代：清
体裁：联

天惜醉无仙，新作诗歌公第九；人惊才太秀，岂知胆气世无双。
挽杜仲丹联
作者：吴獬
朝代：清
体裁：联

前代称翁家诸大名公，左传癖可继，屈宋衙官可继；今年失吾国两真乡举，湘军志不亡，典礼质疑不亡。
挽某名医联
作者：吴獬
朝代：清
体裁：联

何善医不自医，召去得非天有病；岂真死乃为死，醉中久与世相忘。
挽某瓦工联
作者：吴獬
朝代：清
体裁：联

竟餐天上烟霞去；那管人间风雨来。
挽汪春浦联
作者：吴獬
朝代：清
体裁：联

长沙傅从薄宦归途，可有藏书祥征鵩鸟；采石矶是诗人死地，恨无利剑遍斩鲸鱼。
挽沈中丞幼岚联
作者：吴獬
朝代：清
体裁：联

公自是必传，人贵以封疆，卓茂鲁恭常在口；我虽为见礼，客酬无涓滴，石洪温造枉留心。
挽王湘绮联
作者：吴獬
朝代：清
体裁：联

三百年，传伊人，古香巷里，服公嗽兰雪；八五岁，踵真白，仙躅阁前，容我拜松风。
挽胥鄜泉师联
作者：吴獬
朝代：清
体裁：联

师生世，肯持穷，永清百年，地老天荒诗卷在；我去官，宜侍疾，迟来三日，山颓木坏泪痕深。
挽葛某医生联
作者：吴獬
朝代：清
体裁：联

追远祖忽云中，愧我未亲烧药地；交文郎曾月下，知君犹记执柯人。
挽谢清和联
作者：吴獬
朝代：清
体裁：联

金字三丈碑，宰相梦中唐李珏；绮筵百壶酒，故人天上汉陈遵。
挽郑柳堂联
作者：吴獬
朝代：清
体裁：联

吾邑同科三孝廉，有余玉折，有沈兰摧，难得先生仁者寿；君家前辈几文学，是汉经师，是唐诗杰，况加厚福古来稀。
挽陆文端公联
作者：吴獬
朝代：清
体裁：联

终王气三百年，踪迹文山，依样穷时见节；忝师门四十载，渊源屈子，伤心老去招魂。
挽陈次皆联
作者：吴獬
朝代：清
体裁：联

以名下作真教官，便可尘埃视科第；从小时如古孝子，能无精爽恋庭闱。
挽骆建三联
作者：吴獬
朝代：清
体裁：联

已多太公遇文时三年，钓石纶竿犹藉甚；上隔郡丞草檄世几代，江潮海日复轩然。
某庙演戏联
作者：吴獬
朝代：清
体裁：联

灵赫赫真仙古佛，烈轰轰孝子忠臣，学何人就像何人，莫把做戏场看；乱糟糟倒海崩山，胡突突昏天黑地，要起气不忙起气，等他御下装来。
桂林府藏书楼重修落成联
作者：吴獬
朝代：清
体裁：联

秀峰秀，灵川灵，未搜罗圣哲精英，曷建名楼孤胜地；经筵经，史馆史，兹装点承平润色，思凭旧籍造新才。
桂林府读书堂联
作者：吴獬
朝代：清
体裁：联

榕树不腐，桂树不雕，华实未难栽，先在深培根脚；漓江自南，湘江自北，波澜皆尽致，各须浚取源头。
武圣庙联
作者：吴獬
朝代：清
体裁：联

忠肝得汉主同盟，魏不敢死，吴不敢生，六旬历史三知己；庙食与尼山并盛，作者重文，读者重武，一部春秋两圣人。
沅州桓侯祠联
作者：吴獬
朝代：清
体裁：联

辽仕北，昭仕东，同宗不少英贤，未择成都真命主；山依明，水依秀，后嗣无忘功烈，须安长阪古时桥。
王氏宗祠联
作者：吴獬
朝代：清
体裁：联

时时思九折危途，各奋勉忠臣孝子；岁岁肃三秋盛典，同继承祖德宗功。
莫愁湖联
作者：吴獬
朝代：清
体裁：联

卢家妇留名偶然，能令湖上女郎，艇子无腔唱恩怨；中山王独坐久矣，自得湘乡侯相，棋枰有手赌高低。
衡山开云楼联
作者：吴獬
朝代：清
体裁：联

神柄火维天，下马拜来，鬼物敢呈妖怪；公灵水在地，骑龙望里，衡山何为潮州。
衡山研经书院联
作者：吴獬
朝代：清
体裁：联

当代需人才，正望着岣嵝山七十二般云气；自家定功课，莫等他清凉寺一百八下钟声。
观音祠联
作者：吴獬
朝代：清
体裁：联

同结香火缘，感莲座灯光，照人几席；仰希甘露味，愿杨枝水滴，润我文章。
警察宏济二局联
作者：吴獬
朝代：清
体裁：联

马周鼓莫街头置；刘晏钱原地上流。
许氏宗祠联
作者：吴獬
朝代：清
体裁：联

统绪绍箕山，嫡派则儒宗学解，支流则道术神通，遗泽有谁争太岳；馨香绵潕水，勋容如谯国阁中，名望如真州堂上，清风长此护崇祠。
贺姚宝臣入宅联
作者：吴獬
朝代：清
体裁：联

能光显，成四时，擎八柱，家声弹压，闾阎宽扑地；要恢张，联万国，达九洲，商业飞腾，楼阁起连云。
贺方坦伯入学联
作者：吴獬
朝代：清
体裁：联

是我曾经过四五十年来，未到手功名，虽微末前程也关气数；量他断然非二三千军中，可屈指人物，请笑谈满座莫问文章。
贺李君入宅联
作者：吴獬
朝代：清
体裁：联

是良金美玉世家，岂仅栋梁图画好；占幽谷茂林胜地，早知阶砌桂兰馨。
贺李瀛洲入学联
作者：吴獬
朝代：清
体裁：联

我不过一字师，令子乃能真屈节；士尚有千秋业，老兄未可便宽心。
贺某君生辰入宅完婚联
作者：吴獬
朝代：清
体裁：联

寿寓古稀同，更兼松茂竹苞，两树绸缪长命缕；新宫宵雅协，好映李秾桃灼，五枝璀璨合欢床。
贺某君生辰入宅完婚联
作者：吴獬
朝代：清
体裁：联

新婚正合新宫，歌九十仪，数不尽绣帐珠帘，香车宝马；寿酒欣开寿宇，趁三千岁，争来献交梨火枣，雪藕冰桃。
赠吴佩孚联
作者：吴獬
朝代：清
体裁：联

民国正需廉耻将；吾家曾出广平侯。
赠周定庵联
作者：吴獬
朝代：清
体裁：联

晚菘早韭学官足；射虎斩蛟诗笔能。
长沙校经堂联
作者：吴獬
朝代：清
体裁：联

总要十年功，博览后好专精，专精后好博览；何为百家货，当行中能出色，出色中能当行。
鱼梁亭联
作者：吴獬
朝代：清
体裁：联

枫叶荻花，秋色弥天谁管领；江村水国，春潮拍岸任浮游。
黄鹤楼联
作者：吴獬
朝代：清
体裁：联

有所愁便写，无可道便罢休，君若问神仙，试想像崔李本事；一自下故深，百能容故博大，客来望江汉，长殷勤官胡替人。
黄鹤楼联
作者：吴獬
朝代：清
体裁：联

有所愁便写，无可道便罢休，君若问神仙，试想想崔李本事；一自下故深，百能容故博大，我来望江汉，长殷殷官胡替人。
过函谷
作者：吴玉纶
朝代：清

雄胜称天险，乘春事远游。千山辟函谷，一线入秦州。烟雨愁鞍马，风沙满驿楼。计程无几日，萱草可忘忧。
题理斋爱吟草
作者：吴玉纶
朝代：清

亮节曾闻烈日如，巴山藏碧廿年馀。遗编到处淋漓在，不见濡毫盾上书。射策丁年取甲科，损躯慷慨事如何。零玑碎璧均堪惜，字字分明正气歌。浣花溪畔树榆枌，刍酒年年酹使君。正似西充凭吊地，灵祠风雨至今闻。碧鸡金马助挥毫，牧宰频年意兴豪。应有忠魂留昔岭，飞仙倡和五云高。医闾终古望崔嵬，灵淑应钟卓越才。清唳有声霄汉上，如闻华表鹤归徕。
题理斋爱吟草·其一
作者：吴玉纶
朝代：清

亮节曾闻烈日如，巴山藏碧廿年馀。遗编到处淋漓在，不见濡毫盾上书。
题理斋爱吟草·其三
作者：吴玉纶
朝代：清

浣花溪畔树榆枌，刍酒年年酹使君。正似西充凭吊地，灵祠风雨至今闻。
题理斋爱吟草·其二
作者：吴玉纶
朝代：清

射策丁年取甲科，损躯慷慨事如何。零玑碎璧均堪惜，字字分明正气歌。
题理斋爱吟草·其五
作者：吴玉纶
朝代：清

医闾终古望崔嵬，灵淑应钟卓越才。清唳有声霄汉上，如闻华表鹤归徕。
题理斋爱吟草·其四
作者：吴玉纶
朝代：清

碧鸡金马助挥毫，牧宰频年意兴豪。应有忠魂留昔岭，飞仙倡和五云高。
九日登打鼓山
作者：吴玉麟
朝代：清

野服飘飘葛履轻，登临聊此拟蓬瀛。重阳节似春光好，三载官如秋气清。海雾长年迷谷口，山风尽日捲涛声。水仙一操真高绝，无复移情客姓成。
傀儡石砚歌
作者：吴玉麟
朝代：清

傀儡之山有美石，小者如掌大如席。生番蟠踞此山中，杀人为雄首充积。遂令山下少人行，石亦因之埋沙碛。傍山之侧有熟番，风俗颇通解唐译。今年有客贾其中，偶携片石压车轭。到家留作捣衣砧，敲扑崩馀仅盈尺。我乍见之心暗惊，乞得归来更护惜。杜门十日亲琢磨，制成一砚方而泽。环腰痕似火捺红，数点斑如鸲眼碧。致密不燥亦不渗，笔与相安墨莫逆。平生有癖似米颠，蕉叶罗纹宝拱璧。此石真堪鼎足分，晨夕相需忍暂释？天涯知己岂偶然，谁向尘中破资格。摩挲一度一咨嗟，多少奇材伤弃掷。
凤山秩满士民谋留任不遂归日送者相属于道感其意留别
作者：吴玉麟
朝代：清

萧鼓纷纷拥綵旟，五年偏不厌迂疏。只应士类思投辖，何意居民亦卧车。借寇难留情已尽，怀清易饱苦同茹。定知去后能相忆，指点栖乌说旧庐。
初至凤山作
作者：吴玉麟
朝代：清

秉铎才输制锦多，六年七邑笑奔波。有狐半为荒城废，无虎因知政畏苛。问字经谁横北面，閒行犬共吠东坡。海滨亦是弦歌地，善教其如富庶何。
呈黄莘田先生
作者：吴玉麟
朝代：清

弱冠名倾四海豪，小鲜共笑鼓牛刀。一行作吏催科拙，十研归耕解组高。綵笔梦花传别恨，锦笺香草续离骚。鹿鸣重宴今犹健，回首秋风白发搔。
泛莲花潭同柯绳书
作者：吴玉麟
朝代：清

秋泠万顷夜偏清，小艇凌虚一棹轻。荷芰凋残香气减，鱼龙寂寞浪花平。月侵芦苇如霜白，风洒蒲菰作雨声。北斗渐低银汉浅，客星犹傍少微明。
海树歌
作者：吴玉麟
朝代：清

海中奇树交枝柯，根盘怪石沈洪波。渔舟举网偶然得，红若涂朱黑若墨。无花无叶自槎枒，石势玲珑缀锦沙。工人知我素好事，馈我两枝实称意。遍询父老莫能名，谓是珊瑚变未成。养以清水置磁斗，延之几席登座右。昔在淤泥浊水居，今参笔砚与图书。世路悠悠多瓦砾，沧海茫茫谁扬激。不遇深心明眼人，可怜异质委风尘。他日相携归故里，闻者来观定如市。凡物显晦各有时，但令遇合岂嫌迟。珠玉虽珍难免俗，更阑相对犹烧烛。
渡海歌
作者：吴玉麟
朝代：清

大嶝门内山蚕丛，大嶝门外海空濛。冯夷无惊涛不怒，扶桑初挂日曈曈。上香酹酒拜妈祖，割牲焚楮开艨艟。桅竿百尺亚班上，布为巾顶箬为篷。舵工神閒火长喜，罗盘乾巽南与东。船如箭发樯如马，不觉破浪乘长风。横洋浩瀚渺无际，琉璃万顷含苍穹。前有一沟涌赤水，长鲸嘘吸成长虹。乍疑火龙翻地轴，回看眼底尚摇红。复有一沟黑如墨，湍流迅驶更不同。日光黯黯惨无色，毒蛇滚滚腥气冲。海道尝闻此最险，下趋直与尾闾通。每遇阴霾天色恶，飓风引去无终穷。习坎既出心犹悸，云间忽见白鸟翀。澎湖岛屿可指数，排衙六六环葱茏。夜景苍凉潮正上，明珠十斛散虚空。星斗低垂银汉近，蛟龙潜伏水晶宫。天明水碧变深黑，露晞雾霁薄烟笼。渐而变蓝渐变白，赤嵌彷佛在目中。鲲身七曲断复续，乍隐乍现微沙虫。片帆纡回向晚入，荡缨遥辨钲鸣铜。舟人皆言此行好，风力不雌亦不雄。十二更洋二日过，邀神之福皆由公。诸君之言吾岂敢，济险实赖众和衷。量水下碇傍北线，安平更鼓声逢逢。
红石
作者：吴玉麟
朝代：清

灵石秀而丹，玲珑日改观。来从闽海峤，贮以越窑盘。久别时相忆，他乡续旧欢。顽然坚确者，未许作衙官。
龙眼
作者：吴玉麟
朝代：清

黄里裹冰肤，累累若贯珠。谁将龙刮目，未许荔称奴。益智神能健，清心暑可驱。更怜嘉树荫，霜雪总无殊。
昙花图
作者：吴王坦
朝代：清

摇曳珠幢翠带长，紫霞一片护花房。金莲乐树知无色，七宝阑中自在芳。
题黄玉圃巡使台阳花果图
作者：吴王坦
朝代：清

尔雅自姬公，蒐讨穷大块。后有山海经，所言同志怪。荒略何从稽，于说亦荑稗。乃知天地间，赋形各万派。若非域外游，直犹等聋聩。巡方绣衣行，几及扶桑界。东溟凌沧波，惊涛历澎湃。既至振纪纲，问民轸病瘵。闻见往往殊，耳目为一快。其中植物繁，罗列登市卖。五色烂然陈，厥状难尽话。细文如锦章，粗文如方罫。枝叶非寻常，异味皆可嘬。召工写此图，摹仿在公廨。碧绿与丹朱，肖真事挥洒。称名复辨种，按之悉能解。我生里闬间，未得广行迈。多识惭古人，拘墟徒自絓。晴窗试展看，意旷若脱械。虚名玷使星，愿无远弗届。
题黄玉圃巡使台阳花果图绝句
作者：吴王坦
朝代：清

少许猊床侍释迦，一家眷属见昙花。遥知使节风清候，携得金茎洒异葩。珍果图来命画师，拈花又写佛前枝。窗明几净清茶供，绝胜黄金铸象时。
题黄玉圃巡使台阳花果图绝句·其一
作者：吴王坦
朝代：清

少许猊床侍释迦，一家眷属见昙花。遥知使节风清候，携得金茎洒异葩。
题黄玉圃巡使台阳花果图绝句·其二
作者：吴王坦
朝代：清

珍果图来命画师，拈花又写佛前枝。窗明几净清茶供，绝胜黄金铸象时。
挽张之洞联
作者：吴珍
朝代：清
体裁：联

相业迈曲江江陵而上；学术在新安安定之间。
挽张百熙联
作者：吴球
朝代：清
体裁：联

开五千年大幕而赞新猷，兼曲江之度、江陵之才，岂期梁木中摧，恩诏下颁伤硕辅；合四百兆同胞以齐下泪，况和钵亲承、郑书亲受，只此心香默爇，寝门遥望哭吾师。
浮山遇雨
作者：吴琅
朝代：清
体裁：古风

浮山不可见，浮云何处归。松风吹暮雨，渡口渔樵稀。行到清溪曲，遥看白鹤飞。相期入林叟，宿我云中扉。
挽张百熙联
作者：吴琠
朝代：清
体裁：联

卓卓若人，作政界大老，推学界功臣，何期方辟蓁芜，手斧未停，竟速置邮骑箕尾；嗟嗟来者，读岘山泪碑，痛泰山梁木，尚忆不遗葑菲，心香共炷，权借道院吊英魂。
从七佛寺上云栖山
作者：吴琦
朝代：清

言寻七佛寺，晚向云中攀。秋雨飒然至，人行寒翠间。疏钟来树杪，远火逗松关。直造莲池座，潮音彻万山。
同大兄馨闻蒋子劲草秋窗坐雨
作者：吴琦
朝代：清
体裁：五言律诗

偶然成小集，暮雨坐来清。道气深畴昔，天真老弟兄。拈阄分险韵，得句乱秋声。有酒今朝事，何须问世情。
少年游·春恨
作者：吴琪
朝代：清

一阶新草碧痕轻。紫幔怯风铃。粉妆玉靥，为谁销灭，空自拨琴筝。几回梦里寻芳讯，花底忆生平。半醒梨云，朱帘静俏，独听画眉声。
忆江南·暮景
作者：吴琪
朝代：清

深院静，漠漠晚云青。远树星低萤火乱，画帘风淡燕飞轻。楼外坐调筝。
惜分飞·惜别
作者：吴琪
朝代：清

帘卷东风寒月小。吹落残红多少。露湿三更草。梦魂惊断渔阳道。重剔银灯天又晓。对镜愁蛾难扫。莫恨云山渺。声声杜宇催归早。
捣练子·闺夜
作者：吴琪
朝代：清

星耿耿，石悠悠。小梦依依鹦鹉洲。菡萏冰河通绣帐，玲珑碧月下金钩。
春晴晚眺
作者：吴琪
朝代：清

积雨经旬鹤未过，小楼闲眺费吟哦。帘开燕子归来晚，门掩梨花落处多。新水小桥通蕙畹，乱山古寺入烟萝。云开树杪看浮棹，画出春帆送绿波。
梦江南·晚妆
作者：吴琪
朝代：清

垂云暮，柳外玉波明。纨扇初停看燕语，犀梳缓掠听蝉鸣。纤手摘花铃。
浣溪沙·夜愁
作者：吴琪
朝代：清

烟景蕤蕤锁夕阳。宿鸦啼断暮钟长。夜深轻卷玉钩凉。月上梨枝猧睡暖，风吹兰幄燕飞忙。不禁花底画衣香。
玉楼春·山楼
作者：吴琪
朝代：清

山影入楼刚尺许。堤柳阴浓吹作雨。帘低不碍野云飞，窗小只容憨燕舞。又看明月松梢住。渔梦江边无觅处。白鸥期我且休归，故园自有莺花主。
玉楼春·病夜
作者：吴琪
朝代：清

珊瑚枕畔寒光小。摇荡轻魂愁未了。泪溅红裳梦落花，风飘翠袖疑芳草。城头远角黄昏早。历乱声传惊宿鸟。夜长何处是相思，影满秦楼明月皎。
蝶恋花·怀春
作者：吴琪
朝代：清

澹月溶溶花映绿。琴底离愁，叶落相思曲。频整罗裳檀钮束。碧纱明灭红膏烛。玉漏声声催夜促。斗帐莲钩，半挂鸾绡幅。倚枕梦成风晓触。翠屏斜景窗前竹。
踏莎行·咏怀
作者：吴琪
朝代：清

不愿为莺，何须似燕。也休派作鸳鸯伴。空山松雪半生宜，蒲团梦影随云便。鹤舞闲庭，香飞画卷。楞严读罢桐阴转。莲冠未解道人妆，羽衣新样梨花片。
送别
作者：吴琪
朝代：清

雪意满芳洲，苍山引去舟。霜风醒客梦，笳月起边愁。万里从军急，孤身倚剑游。家园落日里，莫上最高楼。
黄金缕 见葛秀英《淡香楼诗钞 题词》
作者：吴琼仙
朝代：清

乌飞兔走何时了。秋月春花，背地催人老。尘土何如仙阙好。青元一梦醒偏早。新样冰厨花印小。妙手灵心，事事堪倾倒。半缕梅魂惊乍杳。遗香剩得蘅芜草。
天台风洞歌
作者：吴瑄
朝代：清

我来天台春已暮，探奇乱踏天台路。山腰怪石耸嶙峋，虎豹虬龙仅容步。侧身更向绝顶行，历尽崎岖渐坦平。危桥尽处有奇窟，耳畔号呼风作声。山中老人为余说，是名风洞殊奇绝。吹嘘四序岭头云，解释三伏怀中热。邀我攀藤入洞中，苍松几树影摩空。洞前芳草芊芊绿，洞口山花故故红。乘闲偶坐松阴下，一枕羲皇正潇洒。倏忽风吹梦渐回，千层碧涧潺湲泻。长啸一声天地清，洞门人去白云生。何时重与山人约，不负松风梦里情。
壶天晓红豆
作者：吴瑗
朝代：清
体裁：词

艳比鲛人泪颗，光交帝网珠丝。根苗何处种相思。不道相思是此。鹦鹉啄残何有，珊瑚碾就无疑。随人抛掷本如斯。但少记歌娘子。
如梦令
作者：吴瑗
朝代：清
体裁：词

不是胭脂窈窕。莫认花容月貌。静冷月明中，断绝红尘音耗。懊恼。懊恼。何似鹦哥睡早。
如梦令
作者：吴瑗
朝代：清
体裁：词

何处仙车缥缈。枝上莺传花老。会晤有今朝，莫道相逢迟早。留笑。留笑。误认天台休恼。
如梦令·鹦鹉
作者：吴瑗
朝代：清
体裁：词

本是乌衣伴侣。不学文鹥沙渚。偶尔寄寒庑，消受酸风苦雨。无语。无语。犹自解怜毛羽。
采莲曲二首·其一
作者：吴瑗
朝代：清
体裁：乐府曲辞

轧轧兰桨鸣，双双属玉起。不见采莲人，知在莲花里。
采莲曲二首·其二
作者：吴瑗
朝代：清
体裁：乐府曲辞

采得双莲蓬，中有百莲子。一一自生心，外面空相似。
十六字令
作者：吴瑛
朝代：清

莺。枝上娇啼三两声。辽西梦，打断不分明。
忆真妃·鹧鸪
作者：吴瑛
朝代：清

齐飞锦翅啼春，戏烟津。一曲几多清怨、唤离人。湘水阔，荒祠冷，吊黄昏。翻羡缕金双影、缀红裙。
罗敷媚·有感
作者：吴瑛
朝代：清

连日才晴还又雨，送暖偷寒。天道多般。也学人情几样看。从来怕见炎凉境，梦里身单。忽地摧残。世路过于蜀道难。
苏幕遮·新夏旅窗
作者：吴瑛
朝代：清

饯春风，迎夏雨。何事春归，不带将愁去。待撇愁魔向何处。病鬼勾留，偏借香奁住。绿荫浓，新燕语。悄唤双鬟，与我将花数。零落香魂谁是主。泪满红襟，种此情何故。
谢池春·和孙夫人韵
作者：吴瑛
朝代：清

一寸芳心，怎著许多烦恼。倩霜毫，闲愁自草。千缕幽怀，恨不能多告。想东君、也应知道。海角天涯，甚日始同欢笑。论功名，封侯信杳。折梅逢使，寄陇头应早。休相负、故园春老。
客舟
作者：吴瑾
朝代：清

一自辞微禄，蹉跎又四年。客舟无故旧，跋涉有山川。树色斜阳外，溪光倒影边。楚山望不极，樽酒向江天。
塞下曲
作者：吴璜
朝代：清

万里纷飞檄，千军正荷戈。重阴藏白日，浊浪渡黄河。烽火燉煌部，牛羊《敕勒歌》。汉家威德远，未许郅支和。
寄怀商凤池都中
作者：吴璜
朝代：清

去年风雪上长安，节序惊心又岁寒。共道此间居不易，须知我辈事尤难。怀珍举世轻和璧，纫佩何人撷楚兰。同是天涯沦落客，尺书郑重劝加餐。
岁暮书怀次宝意舅氏韵
作者：吴璜
朝代：清

随风衮衮软尘埋，懒上摩肩十二街。故里何堪长作别，残年且住亦为佳。寻巢那省禽思越，失性真同橘渡淮。惟有东皇如旧识，探春先制两芒鞋。世家惭愧旧延陵，除却佣书百不能。坦率科名迟宋济，粗豪湖海负陈登。酌椒此夜招邻叟，煨芋他年问寺僧。莫道寒窗清课少，半旬束笋近诗增。
岁暮书怀次宝意舅氏韵·其一
作者：吴璜
朝代：清

随风衮衮软尘埋，懒上摩肩十二街。故里何堪长作别，残年且住亦为佳。寻巢那省禽思越，失性真同橘渡淮。惟有东皇如旧识，探春先制两芒鞋。
岁暮书怀次宝意舅氏韵·其二
作者：吴璜
朝代：清

世家惭愧旧延陵，除却佣书百不能。坦率科名迟宋济，粗豪湖海负陈登。酌椒此夜招邻叟，煨芋他年问寺僧。莫道寒窗清课少，半旬束笋近诗增。
赠孟岩枢部兼怀耕亭前辈即次孟岩寄怀舫西原韵
作者：吴璥
朝代：清

鹓行忆昔侍龙墀，忽漫相逢入洛时。纸价定因才子贵，头衔休恨省郎迟。樊笼讵托摩云翮，杼轴都成织锦丝。莫道囊空羞涩甚，奚童检点汴游诗。萍踪离合只寻常，握手相看总异乡。南国梅开江绕雪，大河风急雁啼霜。话逢旧雨频烧烛，谱出新词试引商。好待蓬山旋绛旆，金尊仍约醉糟床。
赠孟岩枢部兼怀耕亭前辈即次孟岩寄怀舫西原韵·其一
作者：吴璥
朝代：清

鹓行忆昔侍龙墀，忽漫相逢入洛时。纸价定因才子贵，头衔休恨省郎迟。樊笼讵托摩云翮，杼轴都成织锦丝。莫道囊空羞涩甚，奚童检点汴游诗。
赠孟岩枢部兼怀耕亭前辈即次孟岩寄怀舫西原韵·其二
作者：吴璥
朝代：清

萍踪离合只寻常，握手相看总异乡。南国梅开江绕雪，大河风急雁啼霜。话逢旧雨频烧烛，谱出新词试引商。好待蓬山旋绛旆，金尊仍约醉糟床。
贼平后十余年有感自述赋诗·其一
作者：吴用宾
朝代：清
体裁：七言律诗

少小随亲课读书，谆谆训诲敢忘之。方期骥足展惟捷，争奈鹏程奋太迟。半世已过难自立，一衿难得究何为。蹉跎岁月纵云补，辜负先人冀望思。
贼平后十余年有感自述赋诗·其七
作者：吴用宾
朝代：清
体裁：七言律诗

传家耕读祖贻谋，忍使男儿舍业游。文史三冬用自足，田畴十亩治宜周。俭勤训示敬姜拟，淫泆垂箴石蜡侔。自课无荒还课子，穷通俟命复何求。
贼平后十余年有感自述赋诗·其三
作者：吴用宾
朝代：清
体裁：七言律诗

堪叹谋生不息肩，双亲相继入黄泉。六旬蔗境养难遂，三寸桐棺敛未全。抔土已干思往日，昊天罔极报何年。苟能恪守古人训，弗辱弗亏乃靡愆。
贼平后十余年有感自述赋诗·其九
作者：吴用宾
朝代：清
体裁：七言律诗

年年羁旅类萍踪，翰墨生涯老我容。谢去世途休管领，须教馆课莫疏慵。敢夸文学优而裕，忘却武城忠且恭。读到未尝无悔语，束脩难薄讵嫌侬。
贼平后十余年有感自述赋诗·其二
作者：吴用宾
朝代：清
体裁：七言律诗

昔年贼势畏红巾，生不逢辰痛此身。南国贪狼无足欲，北方铤鹿有谁亲。裹粮岂类迁豳主，焦土原同炬楚人。柳往雪来心慰甚，可怜羞涩阮郎贫。
贼平后十余年有感自述赋诗·其五
作者：吴用宾
朝代：清
体裁：七言律诗

自愧庸才附士人，痴愚随处露天真。好贤心与缁衣偶，恶俗情同巷伯伦。交友纯诚期以信，待人忠厚学行仁。敢云三代遗风杳，不作当今直道民。
贼平后十余年有感自述赋诗·其八
作者：吴用宾
朝代：清
体裁：七言律诗

碌碌无能少壮时，况今将老复何期。青云得路非吾愿，皓首穷经系我思。无事医书闲览可，有钱国赋早尝之。寸心唯恐忮求扰，忍背卫风雄雉诗。
贼平后十余年有感自述赋诗·其六
作者：吴用宾
朝代：清
体裁：七言律诗

人有弟昆我独无，茕茕孑立孰匡扶。不忧穿屋来群雀，却喜吾家产众驹。更得朋侪相引翼，岂嫌世路甚崎岖。邦难有道甘贫贱，闲散芙蓉十里湖。
贼平后十余年有感自述赋诗·其十
作者：吴用宾
朝代：清
体裁：七言律诗

辗转思维九曲肠，人生知足最为良。省身伯玉过难寡，居室卫荆苟自康。莫谓此躬超世俗，漫云矢志轶寻常。唯存一点心田美，留与子孙种作长。
贼平后十余年有感自述赋诗·其四
作者：吴用宾
朝代：清
体裁：七言律诗

慨自沧桑世变迁，岁寒谁似柏松坚。逍遥物外品难得，名利场中虑易牵。原宪安贫思曩哲，陶潜守节仰先贤。倘逢得失忘怀者，欣慕终身愿执鞭。
题吴鸿业百蝶图
作者：吴甫三
朝代：清

百花香里认前身，浅绛深青最可人。寄语元婴休独擅，吾家道子惯传神。
感怀
作者：吴畴五
朝代：清
体裁：古风

啼鸦噪寒林，稻粱苦难得。瞻望觅慈乌，哀鸣声转恻。感此伤我心，泪下沾胸臆。况复西风劲，众草起寒色。遥念松楸静，回肠曲如结。徘徊小窗前，天际孤鸿咽。萱花当秋萎，群芳渐摧折。白云去不息，忧思为谁说。愤懑郁中怀，肝肺空自热。翘首向穹苍，时事固莫测。凄然发哀吟，感叹情何极。
闺夜
作者：吴登
朝代：清
体裁：五言律诗

绣户迷香霭，纱窗落素辉。层层花影入，渺渺漏声微。蛾拂银釭去，鸿从玉垒归。相思那可极，化作断云飞。
叠韵酬尹莘农
作者：吴登鸿
朝代：清

除却钩衣草不栽，任凭浓绿障飞埃。湖山秀发珠帘卷，丝管啁啾画舫开。仅有奇书堪纵目，未妨仙侣共衔杯。四天风紧寒侵袂，贪过溪桥看早梅。
寄黄心盦
作者：吴登鸿
朝代：清

一年春事怅平分，小拨炉香换夕熏。天为酿花长作雨，山因入岳易生云。愁倾梦里红梁酝，苦忆尊前白练裙。湘上几回南雁过，好诒风月续新闻。
得唐友山讣音
作者：吴登鸿
朝代：清

先生画与虎儿齐，橐笔时来唤我题。皓首不知身落魄，高歌每到日沈西。才看扇上成乌牸，几向舆中遇白鸡。春水桃花新解缆，家家屏障手亲携。
重寄彭兰沼
作者：吴登鸿
朝代：清

五幅花笺碧间红，题诗遥问浣花翁。湘江一棹黄梅雨，迟汝旗亭画壁中。
题周晓村观海图
作者：吴登鸿
朝代：清

翠蓬紫雾杳冥间，孤屿成连去未还。我有布帆三百幅，待君同上巏嵍山。
题唐友山画册
作者：吴登鸿
朝代：清

烟云供养别有灵，五岳游戏生光晶。右丞不作华亭死，南宗至竟无丹青。唐子友山吾昆季，伟然天庙瑚琏器。当窗清啜子经腴，拂素癖领湖山趣。是日华毡罗众宾，看君意若旁无人。袒臂含毫久未下，匹练忽破青苍痕。白云缕缕萦晴窦，万壑千岩争耸秀。须臾掷笔风雨来，润入纸背生苍苔。有时阴岭浮积雪，玉楼起粟银瓶结。有时大块扬飙风，樛枝倾倒悬岩裂。枯松蜿见虬龙亸，瘦竹真成铁钩锁。由来绘意非绘形，一日十纸无不可。忆昔南走包山麓，朝朝舐砚云光曲。惭无妙笔下双腕，空贮粉本盈千轴。只今展卷睨新裁，野人疏爽心颜谐。左手拄颐右画肚，恍恍清梦依云隈。呜呼唐子技至此，南宗嫡派予惟尔。愿扫鹅溪千尺水，坐我寒云深树里。
八声甘州·酿酒
作者：吴白涵
朝代：清

问谁家、美酝得沾唇，频过可淹留。有陶公辞组，陈王把卷，携我登楼。左手《离骚》、腐史，右手酒盈瓯。纵使长衰贱，也自风流。闻说易州酒味，击筑悲歌处，绝胜南州。便酿方学得，种秫可曾收。笑生来、不谙凌杂，那一椿、家事上心头。但知道，客来呼设，任妇为谋。
剔银灯·寒檠
作者：吴白涵
朝代：清

耐尽寒宵滋味。却只是、一龛斜背。低映鸳帏，高擎凤足，不是年来情思。支颐凭几，且留待、竹炉茶沸。冷冷清清如此。好个愁人天气。欲暗还明，频挑不焰，似这病恹恹地。霜风又起。早逼得、光儿愈细。
赠宋荔裳
作者：吴百朋
朝代：清
体裁：古风

想思五载何由见，屋梁落月疑君面。漫伤玄发忽成丝，无那华年去如箭。忆昔扁舟吴地游，登高作赋卑曹刘。联镳共入三天竺，把酒还登万岁楼。此时君才殊倜傥，中原屈指雄心壮。下走萧萧一蒯缑，依刘王粲腾高唱。桃叶渡头乌夜啼，飘零尽室在西溪。弹棋击筑座上满，玉台春酒山中携。江南江北各奔窜，别后书来长尺半。赠袍每念范雎贫，解骖思济越石难。世人白眼欺豪贤，黄金不多人不怜。君独慷慨命游侠，丹阳时觅孝廉船。梦日亭边花似霰，牛渚蟂矶澄匹练。元晖筑室爱青山，太白扬帆恣欢宴。春风杨柳已垂丝，青鞋布袜到鸠兹。还寻北海孙宾石，应为穷途识赵岐。
探春慢·河豚
作者：吴皎临
朝代：清

鲞鹤嫌肥，鲥羹欠脆，江豚未许同族。巧配雌雄，常容妾媵，不仅双双比目。半七西施乳，休忘记、沼吴心毒。厨娘仔细调羹，莫听粉郎催促。命薄说教拚了，恁下箸又停，几遍猜惑。灶扫媒尘，盆倾豆水，更验红丝钗足。黯黯江洲外，问几寸、芦芽抽绿。斟得春醪，重歌摸鱼儿曲。
醉花阴
作者：吴皎临
朝代：清

绮阁风柔回素袖。斜月帘栊透。罗幌暖翻春，一枕荧光，隐隐花明绣。梦回烛影摇红后。篆冷金猊兽。幽会未成欢，懊恼东风，吹彻残更漏。
齐天乐·游仙
作者：吴皎临
朝代：清

凤凰台上吹箫侣，同伴月明凤舞。十二楼台，三千世界，眼见微尘如许。高寒逼处。浸肃肃肌肤，不胜凉露。桂影摇寒，清辉濯苦更风御。泠泠环佩齐楚，望瑶京缥缈，步虚声下。露湿云鬟，光莹玉臂，遍惹天香衣素。拟身何处。逐神仙侣伴，琼宫玉宇。便欲骖鸾，两两踏云归去。
答成杏怀给谏
作者：吴盛藻
朝代：清
体裁：七言律诗

相思何处不神伤，怕听南来雁几行。一万里余书断绝，十三年事各悲凉。欣传谏草销兵革，独怪羁人阻瘴乡。何日先归松菊下，看君早晚致虞唐。
湖南学使院联
作者：吴省兰
朝代：清
体裁：联

畏简书并畏人言，常以无欺盟夙夜；正文风先正士习，惟将有耻勖胶庠。
前蜀王锴书妙法莲华经第一卷残叶三台郑尹出自琴泉寺圮塔同鱼门璞函作
作者：吴省钦
朝代：清

墨华香簇《莲华》青，伪朝平章工写经。教圆义正树功德，梓州窣堵牢藏扃。丙寅未月倒霹雳，梵夹灰烬啼杀灵。令君好事拾残叶，纸色黯淡光精荧。武成三年字如漆，龙象拥卫栴檀馨。维唐中原遘末造，行歌机略难拘囹。十军阿父坐延虎，公然作贼来郊坰。紫旗怒麾南寨破，此州入手开巍厅。混元一图告符瑞，建号稳踞金床钉。两川割据国虽小，肯以身舍腾讥詅。佛牙奉献典最秘，僧目抉进恩还停。尔时臣锴被殊遇，劝设写官签乙丁。有来骨相似罗难，玉豪光涌祥麟廷，锴也染翰赞其象，清词丽句锵玲玎。无端兔命受鹰制，水行仙者躬扆屏。畴咨六军判诸卫，而使戈甲惊祅{雷鬼}。唐魂招来礼孔，圣镫观去辉微爧。从容笔谏竟何有，徒举觥令浮绿醽。此州亦系幸游地，银汉曲许人间听。堂堂观察暗通款，可有替戾摇风铃。东朝六万疾于卷，回鹘小队嗟竛𫞻。降书至竟出公手，负荆舆榇天晦暝。野狐泉边急敕到，坐视尔主罹严刑。知尔默邀大慈护，一行摺去身腰鞓。区区忠孝让希济，赋诗吠主颜长頩。要其佥名乞归葬，伏锧几致膏青萍。宗寿一言晚幸中，净福岂或资重冥。寿于文札等清绝，冲妙之观藏绦䋼。何如此本阅人代，麻茶双眼回昽昤。直同屑金焕浓采，不藉针血沾余腥。想当早朝暮归第，白藤笈子平头拎。霞光百番赐天府，眉砚安傍朱窗棂。毒恼已蠲苾刍佩，妙明顿见琉璃瓶。伏梁闇槛庋藏永，谓仗白业贻欢宁。塔成塔毁难逆料，放佚千百存奇零。其临唐讳笔不缺，与孟石经殊模形。旧君旧国性根浅，雅藻空复翩亭亭。是经居尊品居首，庄诵万一昭聋瞑。柳公度人褚遗教，谁若萤爝谁日星。塔砖残字傥容拓，更乞装示传遐龄。
前蜀王锴书妙法莲华经第一卷残叶三台郑尹出自琴泉寺圮塔同鱼门璞函作
作者：吴省钦
朝代：清
体裁：古风

墨华香簇《莲华》青，伪朝平章工写经。教圆义正树功德，梓州窣堵牢藏扃。丙寅未月倒霹雳，梵夹灰烬啼杀灵。令君好事拾残叶，纸色黯淡光精荧。武成三年字如漆，龙象拥卫栴檀馨。维唐中原遘末造，行歌机略难拘囹。十军阿父坐延虎，公然作贼来郊坰。紫旗怒麾南寨破，此州入手开巍厅。混元一图告符瑞，建号稳踞金床钉。两川割据国虽小，肯以身舍腾讥詅。佛牙奉献典最秘，僧目抉进恩还停。尔时臣锴被殊遇，劝设写官签乙丁。有来骨相似罗难，玉豪光涌祥麟廷，锴也染翰赞其象，清词丽句锵玲玎。无端兔命受鹰制，水行仙者躬扆屏。畴咨六军判诸卫，而使戈甲惊祅䰱。唐魂招来礼孔熯，圣镫观去辉微爧。从容笔谏竟何有，徒举觥令浮绿醽。此州亦系幸游地，银汉曲许人间听。堂堂观察暗通款，可有替戾摇风铃。东朝六万疾于卷，回鹘小队嗟竛�。降书至竟出公手，负荆舆榇天晦暝。野狐泉边急敕到，坐视尔主罹严刑。知尔默邀大慈护，一行摺去身腰鞓。区区忠孝让希济，赋诗吠主颜长頩。要其佥名乞归葬，伏锧几致膏青萍。宗寿一言晚幸中，净福岂或资重冥。寿于文札等清绝，冲妙之观藏绦䋼。何如此本阅人代，麻茶双眼回昽昤。直同屑金焕浓采，不藉针血沾余腥。想当早朝暮归第，白藤笈子平头拎。霞光百番赐天府，眉砚安傍朱窗棂。毒恼已蠲苾刍佩，妙明顿见琉璃瓶。伏梁闇槛庋藏永，谓仗白业贻欢宁。塔成塔毁难逆料，放佚千百存奇零。其临唐讳笔不缺，与孟石经殊模形。旧君旧国性根浅，雅藻空复翩亭亭。是经居尊品居首，庄诵万一昭聋瞑。柳公度人褚遗教，谁若萤爝谁日星。塔砖残字傥容拓，更乞装示传遐龄。
墨池书院
作者：吴省钦
朝代：清
体裁：五言律诗

精舍依尘市，莘莘学子居。竞传元祐客，勤课右军书。叶润蔬添圃，花繁菊照庐。若为春候暖，涨墨染池鱼。
奉题中宪大夫崇庆刺史常公殉节录后
作者：吴省钦
朝代：清

涔涔雅雨带黎风，锁院当年报警同。芒射旄头横岭上，魂乘鹤背返辽东。鸣琴跌宕传儒治，膏刃仓皇作鬼雄。为道遗孤今绾绶，畿南治最继昭忠。
尹伯奇琴台
作者：吴省钦
朝代：清

台下泪波腥，台前病叶零。沈江娥媲节，在镐姞分型。衅起门帷舛，听缘室第荧。履霜弹切切，激濑和泠泠。掩袂哀谁偯，褰裳恨未瞑。荓蜂身惝恍，离黍弟伶仃。死孝愚夫悯，徕神醉觋灵。猿声连古峡，芦影断疏汀。亲过矶难已，家屯网适丁。放流循皓白，悲怨达苍冥。地补桑经注，图遗孔殿形。申生量一概，公道在西铭。
真定府试院后合祀关帝文昌楼联
作者：吴省钦
朝代：清
体裁：联

文武一龛如在上；弟兄同节此登高。
石符拓本
作者：吴省钦
朝代：清

扶桑茧纸冻云坠，似符非符字非字。其横三尺纵一寻，七剑在腰一槊植。严关百丈厓陡悬，厓下江声响淜濞。沿江上下溪势叉，贴卧盘陀净苔翠。夏涨能禁鱼潦黏，晓钟定使乌朝避。中央如镜天铲工，言是道陵手摩记。樵苏绝迹渔钓稀，响拓登登强罗致。高牙大旆山鬼惊，对仗垂旒渎灵卫。缦文纠结缪篆粗，诵者生钳扪者畏。堂楣高揭辉日星，为是宜男许留佩。阴阳水火千劫沈，伯道无儿命所制。五斗应从邻郡传，三丰或自前朝至。青蛇无袖呵叱来，化入苍纹露真气。罗浮竹叶犹尔为，似此环奇古无二。得毋汉相筹笔余，暗勒仙铭妙垂示。木牛铜釜随烬烟，独有一卷镇赑屃，呼童检点牢记将，勿遣火薰与日晒。五雷劈裂黄石飞，且把《阴符》枕函秘。
观景德镇所造内窑瓷器
作者：吴省钦
朝代：清

鄱湖鬼吐青红烟，火龙十里无停鞭。百虫将军告薪尽，多钱巨贾徕鸣舷。街衢洞达万家聚，人不得顾车难还。人间伎巧系天象，兹直荧惑星文悬。居民烧瓷谢庞杂，瓷其禾菽窑其田。龙鸾花果斗新样，内窑入手尤精专。丛祠遍迎春秋社，桑主群题风火仙。维国六职工居一，埏埴制仅同杯倦。越窑夺翠昉唐代，烧进遂著婆留钱。十三州割据犹尔，矧乃赵宋金瓯全。官哥汝均定继起，到今应换车渠千。有明作者论时会，景陵茂陵归我妍。斗鸡缸教白波卷，斗蟀盆候金风旋。侯家庙市间有此，莱阳粉盝吟争传。方今圣德迈三五，岂数衣皂焚裘贤。汝倕稽首匠心巧，聊以官守申卷卷。白芨断纹妙钩锁，青天缺云映婵嬛。就中慎选当方物，包匦藉用兜罗绵。其余入肆尚高价，合贮广夏铺细旃。我稽五行演畴范，生于其地良弗迁。瑶流祇挹浮梁水，青料还购金华巅。祁门采石捣泥细，淳村披沙结胎坚。伐毛洗髓理太酷，如人去滓来虚元。入窑而还善千变，火候那许毫釐偏。又如学士造道法，急火慢火心头然。遂令法物照青眼，赤手扶出璚枝鲜。盛朝醲化浃区宇，日月？竁归陶甄。异物不贵贵用物，苦窳间作非勤宣。《礼》云考工《易》尚象，将偕匏器郊格天。如珍商瑚宝轩鼎，金石贞吉随摩编。
观景德镇所造内窑瓷器
作者：吴省钦
朝代：清
体裁：古风

鄱湖鬼吐青红烟，火龙十里无停鞭。百虫将军告薪尽，多钱巨贾徕鸣舷。街衢洞达万家聚，人不得顾车难还。人间伎巧系天象，兹直荧惑星文悬。居民烧瓷谢庞杂，瓷其禾菽窑其田。龙鸾花果斗新样，内窑入手尤精专。丛祠遍迎春秋社，桑主群题风火仙。维国六职工居一，埏埴制仅同杯倦。越窑夺翠昉唐代，烧进遂著婆留钱。十三州割据犹尔，矧乃赵宋金瓯全。官哥汝均定继起，到今应换车渠千。有明作者论时会，景陵茂陵归我妍。斗鸡缸教白波卷，斗蟀盆候金风旋。侯家庙市间有此，莱阳粉盝吟争传。方今圣德迈三五，岂数衣皂焚裘贤。汝倕稽首匠心巧，聊以官守申卷卷。白芨断纹妙钩锁，青天缺云映婵嬛。就中慎选当方物，包匦藉用兜罗绵。其余入肆尚高价，合贮广夏铺细旃。我稽五行演畴范，生于其地良弗迁。瑶流祇挹浮梁水，青料还购金华巅。祁门采石捣泥细，淳村披沙结胎坚。伐毛洗髓理太酷，如人去滓来虚元。入窑而还善千变，火候那许毫釐偏。又如学士造道法，急火慢火心头然。遂令法物照青眼，赤手扶出璚枝鲜。盛朝醲化浃区宇，日月�竁归陶甄。异物不贵贵用物，苦窳间作非勤宣。《礼》云考工《易》尚象，将偕匏器郊格天。如珍商瑚宝轩鼎，金石贞吉随摩编。
观景德镇所造内窑瓷器
作者：吴省钦
朝代：清

鄱湖鬼吐青红烟，火龙十里无停鞭。百虫将军告薪尽，多钱巨贾徕鸣舷。街衢洞达万家聚，人不得顾车难还。人间伎巧系天象，兹直荧惑星文悬。居民烧瓷谢庞杂，瓷其禾菽窑其田。龙鸾花果斗新样，内窑入手尤精专。丛祠遍迎春秋社，桑主群题风火仙。维国六职工居一，埏埴制仅同杯倦。越窑夺翠昉唐代，烧进遂著婆留钱。十三州割据犹尔，矧乃赵宋金瓯全。官哥汝均定继起，到今应换车渠千。有明作者论时会，景陵茂陵归我妍。斗鸡缸教白波卷，斗蟀盆候金风旋。侯家庙市间有此，莱阳粉盝吟争传。方今圣德迈三五，岂数衣皂焚裘贤。汝倕稽首匠心巧，聊以官守申卷卷。白芨断纹妙钩锁，青天缺云映婵嬛。就中慎选当方物，包匦藉用兜罗绵。其余入肆尚高价，合贮广夏铺细旃。我稽五行演畴范，生于其地良弗迁。瑶流祇挹浮梁水，青料还购金华巅。祁门采石捣泥细，淳村披沙结胎坚。伐毛洗髓理太酷，如人去滓来虚元。入窑而还善千变，火候那许毫釐偏。又如学士造道法，急火慢火心头然。遂令法物照青眼，赤手扶出璚枝鲜。盛朝醲化浃区宇，日月𩨸竁归陶甄。异物不贵贵用物，苦窳间作非勤宣。《礼》云考工《易》尚象，将偕匏器郊格天。如珍商瑚宝轩鼎，金石贞吉随摩编。
题黄鹤楼
作者：吴省钦
朝代：清
体裁：联

城郭依然，只趁扁舟盘鹤影；江山如此，试携短笛落梅花。
黄鹤楼·其一
作者：吴省钦
朝代：清
体裁：七言律诗

南纪滔滔极望恢，樊山鄂渚境全开。白云客见楼兴废，丹路人骑鹤去来。三峡风涛浮露槛，两城烟树入春杯。楼空鹤去非佳句，心折青莲赏别裁。
黄鹤楼·其二
作者：吴省钦
朝代：清
体裁：七言律诗

豁达云衢逼太清，楚天无际八窗明。招摇翠被孤舟影，缥渺梅花一笛声。乌鹊南飞初月上，大江东去晚潮生。雄风易散仙踪杳，万里空馀濯足清。
五月二日自大浃江出海
作者：吴瞻泰
朝代：清

威远城边出，苍茫烽火台。鱼真挟浪起，人自御风来。万里孤帆远，三山一夕开。平生怀壮志，击楫兴悠哉。
宝山行
作者：吴瞻泰
朝代：清

冬青郁郁空山里，种树何年星在尾。余哀散作《冬青引》，弓剑桥山飞不起。月黑林昏鬼搏人，捧香天骑寒食死。玉鱼金碗出人间，兰亭玉匣亦如此。独怜竺国经可哀，六帝国陵一日毁。呜呼国家养士百年中，剩得遗民号苍穹。杜鹃声碎岩花落，片云飞出越江东。银牌竹夹归何许，《白石》编同晞发翁。欲令杀青遍宇宙，长与兹山高嵷巃。
宿松谷庵听瀑
作者：吴瞻泰
朝代：清

向晚投松谷，青苍夹洞门。沙流侵客屐，笋迸出云根。冻雀千林静，飞涛万壑奔。一宵疑聚雨，起坐见朝暾。
普陀寺赠潮音上人
作者：吴瞻泰
朝代：清

莲花洋外矗香台，片片青莲渡一杯。日射琳宫光似镜，涛惊花雨吼如雷。鲛人负蚌投荒去，龙女含珠听梵来。徐市求仙终缥缈，讵知三岛法云开。
梵音洞
作者：吴瞻泰
朝代：清

磅硠惊浪鼓，杳冥散烟雾。下有龙伯驱，上有珠帘布。神椎杰石裂，脉脉不得渡。初睇根虚无，黯黕渐有遇。衣袖妙庄严，金人宛镕铸。移时法相微，翛然自来去。平生耳《齐谐》，景纯《山海注》。幻影惊盲聋，谲诞理亦具。长啸凌屑霄，海鹤高骞翥。
自题莲花峰顶试泉图
作者：吴瞻泰
朝代：清

万仞青莲上，梯云为试泉。谁将一勺水，引上九层天。气带流霞色，香无下界烟。《茶经》曾品未，兴发自吾先。
过虎村上芙蓉岭
作者：吴瞻泰
朝代：清

山深异气候，四月正流澌。冰有夏虫识，花无春鸟知。村寒烟不起，径险杖难支。一线开天窦，芙蓉更擅奇。
送洪去芜入黄山度岁
作者：吴瞻泰
朝代：清

怪尔冲寒入杳冥，一筇万里破空青。雷奔石底晴看雨，人在空中夜摘星。喜就湿泉除宿垢，懒将仙荚问山灵。鼎湖龙去留丹灶，元日朝参紫玉屏。
雨中过镇海寺访别庵上人
作者：吴瞻泰
朝代：清

林樾散清阴，积翠沾凉露。濛濛光曦峰，下有化人住。绀宇新峥嵘，鸽王长布濩。锡飞自夔州，海角传杯渡。听法驯鱼龙，忘机狎鸥鹭。昨夜雨霏微，瀑洒寒泉树。濡足就支公，示我沧洲路。回径溜雨桥，瘦杖孤云去。
三答家兄
作者：吴瞻淇
朝代：清

留滞周南客，相思暮草馀。梦来乘夜月，诗好代家书。父有千秋业，儿惭两地居。何时耦耕罢，商略注虫鱼。
发富阳夜次严濑
作者：吴瞻淇
朝代：清

忽见桐江树，回头失富春。中天一片月，千古两高人。世乱宜晞发，时平亦洁身。清风迎客棹，欲为涤征尘。
烛影摇红·梅花
作者：吴碧
朝代：清

雪压霜催，岁寒心事谁人晓。三分冷艳十分香，瘦影天然好。笛里飘零最早。抵多少、别离烦恼。相思恨结，未到开时，头先白了。玉洁冰清，寻常攀折休倾倒。怪他桃李太轻狂，羞共东风笑。莫待寿阳人老，最堪怜、罗浮梦杳。月当头处，人倚栏时，幽心悄悄。
逸老堂联
作者：吴磐
朝代：清
体裁：联

山川无恙，叹前辈风流何处，但古道斜阳，冷烟衰碣，尽悲凉人物，止剩寒鸦；台阁重新，问苍穹英雄谁是，有补天巨手，回日雕戈，待整顿乾坤，再来杯酒。
书梅村诗后
作者：吴祖修
朝代：清

梦回龙尾醒犹残，重入春明兴转阑。宣去可能如老铁，放归未便戴黄冠。悲歌自觉高官误，读史应知名士难。今日九泉逢故友，西台涕泪几时干？
书牧斋诗后
作者：吴祖修
朝代：清

红豆山庄拂岫青，客来犹见子云亭。当年党论推尊宿，近日骚坛尚典型。不死似将成汉史，孤生忍独守《玄经》。延登旧恨君休诧，目断台阶两两星。
侍家君渡江时有风涛之恐
作者：吴祖修
朝代：清

日斜问渡汉阳门，双桨中流浪欲翻。人世那能容李白，风波何必系章惇。惊心频洒途穷泪，剪纸难招定后魂。还是故乡风景好，鲈鱼莼菜足江村。
古诗
作者：吴祖修
朝代：清

兀坐一室中，澄观若止水。群动既已息，万籁不到耳。方寸涵灵台，光明畴与比。此中无将迎，安用起磈礌。蒙庄旷达人，亦未解斯旨。如何逃虚空，跫然足音喜。少陵薄文章，谓非道所尊。不读破万卷，何由闻斯论。经史足驱使，今古堪胚浑。寂若万象灭，灿若众星繁。根柢有至理，刊落皆陈言。以此为诗史，孰能穷其源。
古诗·其一
作者：吴祖修
朝代：清

兀坐一室中，澄观若止水。群动既已息，万籁不到耳。方寸涵灵台，光明畴与比。此中无将迎，安用起磈礌。蒙庄旷达人，亦未解斯旨。如何逃虚空，跫然足音喜。
古诗·其二
作者：吴祖修
朝代：清

少陵薄文章，谓非道所尊。不读破万卷，何由闻斯论。经史足驱使，今古堪胚浑。寂若万象灭，灿若众星繁。根柢有至理，刊落皆陈言。以此为诗史，孰能穷其源。
寄示赵书年陈起雷
作者：吴祖修
朝代：清

千里歌骊竟不闻，尚思尊酒数论文。过门不入能无憾，未敢人前薄待君。
读司马相如传
作者：吴祖修
朝代：清

绮靡文传是《子虚》，曲终雅奏竟何如？后人嗤点《凌云赋》，曾读当时《谏猎书》。
读王褒传
作者：吴祖修
朝代：清

金马祠神事已遥，子渊才擅汉宣朝。非无《圣主贤臣颂》，只教宫人记《洞箫》。
咏史
作者：吴祖命
朝代：清

天禄高然太乙藜，玉堂东畔石渠西。君王读罢《贤臣颂》，偏遣王褒访碧鸡。
挽张之洞联
作者：吴祖梅
朝代：清
体裁：联

封疆于晋楚吴粤，各著勤施，登宰辅，赞枢机，借箸频烦天下计；秣陵之官吏士民，同怀遗爱，告巫阳，奠椒桂，骑箕恍惚日边来。
挽张之洞联
作者：吴祖椿
朝代：清
体裁：联

望帝有余哀，九重阊阖竟扬灵，想公气薄云霄，身附龙髯成万古；怜才无嗣响，八百孤寒齐下泪，况我恩承雨露，心同鱼泣合三年。
信陵君墓
作者：吴祖锡
朝代：清
体裁：七言律诗

六国安危只系君，握符两度抑秦军。一丸几彻函关土，五色徐飞芒砀云。未见特牛陈大俎，暂将醇酒酹高坟。可怜异代存毛薛，徒倚夷门到夕曛。
浒关道中
作者：吴祥
朝代：清

淼淼官塘路，劳劳客子心。鸿声楚天阔，枫叶古祠深。时讶移何速，秋怜老不禁。何当虎山月，清夜复疏砧。
忆旧游·罢戍归京寄二广
作者：吴禄贞
朝代：清
体裁：词

十年离别苦，满腔情绪，同是天涯。楚王台下，狂歌击剑，豪气堪嗟。九边处处蹄痕，飞梦逐龙沙。往事话凄凉，长城万里，几处悲笳。榆关独立久，望渤海辽阳，落日西斜。战血余腥在，念匈奴未灭，何以家为。春风吹断秋草，趁大好韶华。数出塞征鸿，沉沉暮色笑归鸦。
水调歌头·中秋前三日干丞眷属到延戏赠
作者：吴禄贞
朝代：清
体裁：词

今夕是何夕，昂首望青天。彷佛月华桂府，偏对我重圆。回首乡关何处，叹我频年戎马，飞梦度关山。且莫悲离别，携手话辛酸。剪不断柔情，一夜无眠。长途万里重相逢，恨海难填。只说封侯夫婿，那识光阴似水，却又去无还。但愿常相聚，明月共婵娟。
浪淘沙·咏贵妃
作者：吴禄贞
朝代：清
体裁：词

醉舞笑飞鸿。云鬓蓬松。温泉水滑带香浓。浴罢霓裳新度曲，春色忽忽。寂寞华清宫。雨打梧桐。一声孤雁叫当空。萧瑟空余千古恨，怨杀秋风。
浪淘沙·宿华清宫次日又续前调寄怀
作者：吴禄贞
朝代：清
体裁：词

征马歇临潼。唐代离宫。贵妃几度浴春风。遥忆沉香秋夜月，花影朦胧。皓月照庭中。睡梦溟濛。悲鸣寒夜怨秋鸿。想到美人离别恨，身世飞蓬。
菩萨蛮·咏老兵
作者：吴禄贞
朝代：清
体裁：词

世人都道从军好。可怜塞上英雄老。莽莽海东天。征衫血汗斑。伤心关塞月。照澈人离别。何处是家乡。江流送夕阳。
西江月·戊申秋延边偶题
作者：吴禄贞
朝代：清
体裁：词

报到金牌罢戍，空教壮志飞蓬。关心明月满帘栊。偏是嫦娥情重。回首乡关何处，长空几阵飞鸿。凭将秋信寄江东。万里封侯一梦。
顾山新居
作者：吴福
朝代：清
体裁：七言律诗

竹里逶迤一径开，鸟声花色尽徘徊。人人可作山中相，日日当衔手内杯。邻父馈来红橘熟，溪童钓得白鱼回。醉馀独步寒皋望，疑上孙登古啸台。
过庐陵观战场有感
作者：吴秉谦
朝代：清

庐陵昔日建和门，风鹤惊心故垒存。白骨未销春战血，青磷空聚夜归魂。断烟匹马迷荒寺，落日寒鸦返暮村。回首赣江三楚外，十年往事总难论。
天门
作者：吴筠
朝代：清
体裁：五言律诗

嵂屼称天堑，跻攀一望平。江声浮楚国，山势压吴城。风雨鱼龙谒，虚空日月行。古人不可再，凭吊独含情。
游钟山灵谷寺寻半山堂遗址
作者：吴筠
朝代：清
体裁：五言律诗

定林疏雨歇，依约磬声闻。一径入空翠，四山皆白云。石麟荒草没，古塔绿萝纷。欲问舒王宅，徘徊向夕曛。
蒲津关
作者：吴筠
朝代：清
体裁：五言律诗

万古标形胜，雄关鸟道盘。地当秦塞险，天入晋州宽。画角秋风急，平林夕照寒。不堪频过此，抚剑动长叹。
过敬亭一峰庵
作者：吴筠
朝代：清
体裁：五言律诗

曲折盘危蹬，支筇古寺前。岩空藤络石，云合树连天。方丈疏钟度，禅心皓月悬。导师留客久，谈笑契真诠。
野望
作者：吴筠
朝代：清
体裁：五言律诗

岚气千崖静，蝉声万树秋。长天明远水，落日在危楼。作客文章贱，惊心岁月流。最怜垂钓者，来往狎沙鸥。
山居雨夜寄文贤若
作者：吴简默
朝代：清

久得幽栖趣，清间似野僧。山窗云外磬，板屋雨中镫。抛笔吟初断，开樽兴转增。西峰凝翠霭，著履共谁登。
郊居
作者：吴简默
朝代：清

野色淡郊扉，流连事不违。疏风吹晓发，寒雨湿秋衣。竹径随僧去，山桥策蹇归。晚年幽意惬，何必羡轻肥。
题铜官感旧图
作者：吴纬炳
朝代：清

开府精诚首誓师，髯参才调善扶危。一从鸡犬皆仙后，重话龙蛇起陆时。冯异名高尊大树，仲文意尽惜枯枝。相公造命传疑信，李广难封叹数奇。
忆九华旧游寄弟纪
作者：吴纮
朝代：清
体裁：古风

凉烟压叶霜橙黄，团团桂树山风香。曾记九华探秋色，清涧石戛声琅琅。幽禽苦唤日欲落，竹雾冥濛暗云壑。向晚苍山望转高，巉岩万丈青冥削。崖屋深通一径斜，疏篱野菊寒初花。山村稻获酒正熟，花间共醉忘归家。此身自落风尘里，昔日故人今半死。梦断好山十二年，魂迷归路三千里。燕台摇落时悲秋，孤吟郁郁怀同游。对床风雨渺何许，夜深虫语灯前愁。
挽庄受祺联
作者：吴绍基
朝代：清
体裁：联

勇退急流，神鸾戢羽；觉余大梦，孤鹤横江。
晚泊露筋祠
作者：吴绍汉
朝代：清
体裁：五言律诗

平湖开返照，烟鸟去何之。皎月悬高树，清流照古祠。野人能荐藻，行客重题诗。仿佛云旗降，天风袅袅吹。
金山
作者：吴绍汉
朝代：清
体裁：五言律诗

灵风鞭海蜃，万古结云楼。丹壑烟霞气，沧江日月流。天形围铁瓮，帆影下瓜洲。返照鱼龙起，惊涛卷暮愁。
自题望云图
作者：吴绍诗
朝代：清

六十春光弹指过，百年心事半蹉跎。白云亭畔巢痕旧，天水楼边鸿印多。回首惊涛成幻影，仰天旭日曝寒柯。临崖暂倚华峰石，叆叇遥连北海波。
雨窗都转约游明湖次韵奉谢
作者：吴经世
朝代：清

巾履追陪载酒游，渚亭烟景共迟留。麦畦暖雊雌雄雉，柳岸深眠子母牛。小雨过时邀素月，微风度处皱新流。扁舟稳借推移力，不向芳尘逐紫骝。
一丛花
作者：吴绡
朝代：清

天空露爽火西流。篱下一丛秋。翠绡香澹黄花早，听络帏啾啾。陇水悲凉，衡鸿凄侧，种种助人忧。风清月冷旅窗幽。何处弄箜篌。如思似怨声忉怛，却难怪、宋玉多愁。肠断王孙，魂消蝶梦，百憾在心头。
一丛花·又一体
作者：吴绡
朝代：清

画梁春昼燕来时。桃李一枝枝。愁肠似柳千丝乱，只几日、瘦了腰肢。午梦乍回，湘帘不卷，一晌是谁知。兰膏红豆记相思。拈著皱双眉。鹊声报尽都无准，妒粉蝶、对舞迟迟。鸾镜尘生，鸳衾香冷，红泪滴燕脂。
一斛珠·歌妓
作者：吴绡
朝代：清

锦堂春晓。镜前拂绰新妆了。容华南国如伊少。豆蔻梢头，似柳腰肢小。鸾袖动香飞雪绕。烟中一朵芙蓉袅。莫惜明珠，买取倾城笑。
七夕
作者：吴绡
朝代：清

星光历历汉悠悠，怅望双星独倚楼。莫谓人间多别恨，便疑天上有离愁。梁清谪去谁相伴，子晋归来合共游。惟有月娥应最妒，一轮风露不胜秋。
东坡引·听弦
作者：吴绡
朝代：清

冰弦何处曲。弦畔纤纤玉。珍珠乱泻声声续。断肠销尽烛。断肠销尽烛。愁多怕听，春山暗蹙。恨往事，心头触。廿年噩梦将人促。残棋刚半局。残棋刚半局。
减字木兰花
作者：吴绡
朝代：清

梦残莺溜，渡头桃叶春波皱。何处香风，掷果轻车蓦地逢。珠喉戛玉，红豆抛来眉黛蹙。画栋飞尘，犹共馀香恋锦茵。
减字木兰花·题画梨花白燕
作者：吴绡
朝代：清

绮窗春浅，香熟梨云深小院。斜亸东风，零乱残妆粉半融。差池并语，剪剪飞来双玉羽。青掩重门，人与花枝总断魂。
凤凰台上忆吹箫·别绪
作者：吴绡
朝代：清

似梦如云，堪怜聚散，魂销烟雨汀洲。见锦帆高举，去也难留。可惜酒浓春暖，阳关唱、一霎成秋。黯然别、无言有泪，半晌低头。休休。归期知记否，枉自凝眸。叹凤箫声远，空忆绸缪。惟是多情月姊，应照我、两处悠悠。悠悠处、柔肠宛转，寸寸离愁。
千秋岁引·画梅花扇赠尼
作者：吴绡
朝代：清

半夜窗前，一枝墙角。甚处风光到廖廊。东君已许阳和放，笛声何故翻教落。不禁风，偏宜月，休抛却。笑我半生真命薄。没事被它闲事缚。暗把梅花自评度。清香此际无多日，明朝再到还萧索。驾三车，皈三宝，心相约。
卜算子·咏莲
作者：吴绡
朝代：清

谁种白莲花，秋到花开处。陶令腾腾醉欲归，香满庐山路。莫笑出青泥，心净还如许。一片琉璃照影空，常向波中住。
双双燕
作者：吴绡
朝代：清

楼台日暖，倒影池塘，动摇金碧。阑干愁倚，垂杨无力。门外青青草满，埋没尽、当时行迹。争堪白昼迟迟，光射纱窗尘隙。陌上金鞍绣毂。恨薄悻无端，五陵狂客。撩花惹柳，误煞锦屏琴瑟。转眼匆匆九十。又红雨、桃溪狼藉。愁眠雨过黄昏，一梦等闲抛掷。
双双燕
作者：吴绡
朝代：清

穿花度柳，觅曾来住处，旧时王谢。乌衣巷口，多少珠楼鸳瓦。刬地高高下下。都变做、寻常茅舍。这回却羡鹪鹩，尚有一枝堪借。犹喜。卢家富贵。正兰室香生，莫愁初嫁。珠帘不卷，相得杏梁香雅。且贺新成大厦。春泥软、落红芳藉。看取弄影双双，一搦纤身烟惹。
咏古
作者：吴绡
朝代：清

公子翩翩信绝伦，拟将豪举却狂秦。不知宾客成何事，枉向楼头斩美人。
啸台
作者：吴绡
朝代：清

魏晋已如梦，荒台今独存。龙蛇正交斗，鸾凤自高鶱。避俗惟长啸，逢人常不言。始知真隐意，何必入桃源。
声声慢·夏景
作者：吴绡
朝代：清

莺啼柳外，燕到帘间，雨歇晚凉堪惜。永日迢迢，惟见石榴红折。闲思个人千里，马蹄何处尘陌。新箨解，向数竿青玉，金钗愁画。塘上荷钱泼露，还似我、相思泪珠常滴。怕点红妆，只写远山双碧。怎生纱橱象簟，清光借、素秋消息。有如雪挂长空，此夜浩魄。
如梦令
作者：吴绡
朝代：清

灯与前宵一样，月与前宵一样。斗帐绣罗衾，也与前宵一样。两样。两样。不见五更天亮。
安乐窝
作者：吴绡
朝代：清
体裁：五言律诗

尧夫昔沦迹，斯地寄箪瓢。杖屦无俗事，名贤多素交。山川犹蔼蔼，桃李已萧萧。击壤留佳句，风流亦自豪。
忆汉月
作者：吴绡
朝代：清

为底愁多欢少。几度梦回人杳。罗纬春暖又春寒，不觉东风过了。阑干闲倚遍，辜负满庭花草。日斜树影近帘前，燕子不归还早。
忆江南 四首 其一
作者：吴绡
朝代：清
体裁：词

江南忆，风暖换春衣。如画楼台花夹路，香街人醉玉骢肥。年少踏青归。
忆江南·其三
作者：吴绡
朝代：清
体裁：词

江南忆，秋气夜方清。鲈鲙鲜肥莼菜滑，千人石上月亭亭。到处按歌声。
忆江南·其二
作者：吴绡
朝代：清
体裁：词

江南忆，女伴采莲期。水似玻璃人似玉，薄妆偏趁晚凉时。兰桨日迟迟。
忆江南·其四
作者：吴绡
朝代：清
体裁：词

江南忆，地暖早梅香。长夜不禁朝起早，一枝如玉鬓云旁。呵手试试妆。
忆江南·四首
作者：吴绡
朝代：清

江南忆，风暖换春衣。如画楼台花夹路，香街人醉玉骢肥。年少踏青归。江南忆，女伴采莲期。水似玻璃人似玉，薄妆偏趁晚凉时。兰桨日迟迟。江南忆，秋气夜方清。鲈鲙鲜肥莼菜滑，千人石上月亭亭。到处按歌声。江南忆，地暖早梅香。长夜不禁朝起早，一枝如玉鬓云旁。呵手试试妆。
忆王孙
作者：吴绡
朝代：清

方诸影转欲黄昏。消息沉沉暗断魂。拜月无心心自焚。忆王孙。深院凄凉独掩门。
忆王孙·秋夜
作者：吴绡
朝代：清

寒砧风急捣衣秋。木落声中人倚楼。月午凉阴满地愁。恨悠悠。一夜江南千里舟。
忆秦娥
作者：吴绡
朝代：清

春萧索。愁红满眼风吹落。风吹落。柳丝烟雨，朦胧楼阁。美人妆罢开朱箔。才过寒食罗衫薄。罗衫薄。正思闲事，举头闻鹊。
忆秦娥·冬景
作者：吴绡
朝代：清

兰膏竭。长宵最苦灯儿灭。灯儿灭。梦回无语，纸窗风裂。迢迢玉漏声悲咽。霜飙搅动檐边铁。檐边铁。频敲枕上，拥衾听雪。
忆秦娥·夏景
作者：吴绡
朝代：清

争笑语。澹妆出避朝来暑。朝来暑。水溅双桡，翠萍开处。生凉一阵疏疏雨。芰荷香里人归去。人归去。湘覃纱厨，那时何许。
忆秦娥·春景
作者：吴绡
朝代：清

花如雪。匆匆又过清明节。清明节。清寒渐退，好风和月。蝶儿粉翅莺儿舌。曲阑香径多周摺。多周摺。踏青人散，一年离别。
忆秦娥·秋景
作者：吴绡
朝代：清

虫声咽。星星萤影飞不迭。飞不迭。碧梧风细，夜声凄切。长空云静音鸿绝。天公谁解修明月。修明月。嫦娥薄命，不胜圆缺。
斗百花
作者：吴绡
朝代：清

一片韶光明媚。当日吴王醉处。园林万点胭脂，人面纷纷相觑。满眼繁华，共看阆苑千年，莫有武陵人住。蝶蜂争来去。香径花洲，闻道讴歌盈路。行春五马，悠悠隼旗沾絮。戟户森严，几枝乍折红芳，最喜连朝甘雨。
春光好
作者：吴绡
朝代：清
体裁：词

风力软，弄晴天。柳如烟。水满平湖看画船。簇神仙。百舌黄鹂交语，一声一啭堪怜。好花多在鬓云边。晓妆鲜。
春晚曲
作者：吴绡
朝代：清

楝花风起春如醉，海燕劳劳云碎碎。湖头两桨白昼閒，莫愁深下珠帘睡。笋生斑玉柳生绵，陌上人归草似烟。辘轳声促银床冷，玉井飞红堕碧泉。
春游百泉
作者：吴绡
朝代：清

仲月春始和，远郊阡陌静。数里闻水声，豁然入灵境。桃李犹含萼，森肃长楸劲。沦涟映红玉，蘋藻浮青镜。太行亘天末，遥瞻似云靓。溯流寻神源，圆折纷珠迸。喁喁见鱼乐，鳞鬣自适性。善病久罢欢，暂使心目莹。至哉苏门人，今古谁与并。
杏花天
作者：吴绡
朝代：清

今年一倍春光早。燕子话，杏园消耗。马啼踏遍青青草。惹袖东风偏好。贺太厦、羡伊飞绕。对美景、欢情多少。宵来惊蛰雷声报。满眼曲江花笑。
杨柳枝词二首
作者：吴绡
朝代：清

宫柳初开一抹眉，武昌城下乍逢时。春来树树烟条绿，欲认何枝是旧枝。寒食东风已满城，小枝纤弱拂啼莺。东君不惜离人苦，又向前年折处生。
杨柳枝词二首·其一
作者：吴绡
朝代：清

宫柳初开一抹眉，武昌城下乍逢时。春来树树烟条绿，欲认何枝是旧枝。
杨柳枝词二首·其二
作者：吴绡
朝代：清

寒食东风已满城，小枝纤弱拂啼莺。东君不惜离人苦，又向前年折处生。
梅花引
作者：吴绡
朝代：清

晚风寒。晚妆难。玉破帘前冬又残。倚阑干。倚阑干。闲把一枝，无人惟自看。年年愁过芳菲节。今朝又见花如雪。泪珠弹。泪珠弹。抛却粉奁，不教开镜鸾。
汉宫春·夏景
作者：吴绡
朝代：清

午梦初回，见满庭花影，烟罩香阶。一架浅红深绿，蜀缬云排。纤钩长带，乱纷纭、掩映楼台。畅好似、邻墙上，笑隐双腮。多是天公有意，怕春光归去，羯鼓相催。倩它暖风浓露，剩染繁开。阑干那畔，无聊长月，几遍徘徊。记得我、因贪艳朵，半空抓住金钗。
江城子
作者：吴绡
朝代：清

澄波如练漾残霞。日光斜。照平沙。隔岸酒旗招飐、是谁家。红袖炉边人似玉，留客处，绿杨遮。落帆风里转船挝。柁咿哑。浪生花。可惜明朝此地、又天涯。拼取十千沽一斗，须笑饮，莫嫌奢。
河满子·自题弹琴小像
作者：吴绡
朝代：清

最爱朱丝声淡，花前漫抚瑶琴。世上几人能好古，高山流水空寻。目送飞鸿天外，白云远树愔愔。弹到孤鸾别鹤，凄凄还自沾襟。指下宫商多激烈，平生一片冰心。若话无弦妙处，何须更问知音。
浣溪沙
作者：吴绡
朝代：清

曾见西施出浣纱。一钩香迹印弓鞋。绿波红映脸边花。重到没人山寂寂，满滩银砾净无瑕。夜来春雨水痕加。
渔家傲·春晓
作者：吴绡
朝代：清

春日春光何处好。窗前数朵梅花早。残梦乍回云缥缈。魂去杳。香风阵阵吹来巧。枝上青禽声缭悄。分明问我情多少。万斛闲愁浑不了。无聊自把寒衾搅。
满江红·乞叙
作者：吴绡
朝代：清

弄笔涂鸦，愁来似、云兴波涨。许屈指、年华易去，可禁频恙。噩梦几番掷过了，半生心事毫端上。检残篇、绿酒若为消，谁相饷。风景好，春摇漾。题咏处，曾酬唱。奈寻香摘艳，蝶衔蜂酿。玄晏当今文学老，校书天禄燃藜杖。比无言桃李却多言，雨花状。
满江红·和曹顾庵年伯
作者：吴绡
朝代：清

秋近江南，荷香处、绿波烟涨。消永昼、一觞一咏，葛巾无恙。文宴不须陈玳瑁，淋漓醉墨瑶笺上。鲙松陵、新钓四腮鲈，渔家饷。小鼎中，轻云漾。险韵句，频频唱。也胜它黄公垆畔，共酌村酿。细雨曾催杜老诗，花开不待三郎杖。看群贤满座似神仙，兰亭状。
满江红·读曹太史原词，再和端之作
作者：吴绡
朝代：清

八斗才华，似大海、紫澜初涨。爱楚俗、年年端节，彩丝驱恙。榴喷早红开午宴，挥毫击钵蒲筵上。缔金兰、珠玉尽名流，欢相饷。墨花浓，香飘漾。郢市曲，争先唱。笑韵成金谷，漫倾醇酿。何如风雪苦情思，不劳蜡屐携筇杖。比芙蓉出水更天然，难形状。
满江红·述怀
作者：吴绡
朝代：清

陵谷纷纭，鱼龙混、一江春涨。回首处、平生孤介，弱躯多恙。盼望云霄凡骨重，寸心常锁双尖上。闭深闺、栖处似鹪鹩，齐眉饷。行乐事，全抛漾。琴书好，休题唱。但梦吟残罢，闲愁酝酿。痴想蓬莱弱水隔，难求缩地壶公杖。叹风风雨雨度馀年，凄凉状。
点绛唇
作者：吴绡
朝代：清

春雨春风，睡起花飞散。无心匀面。闷倚栏杆遍。自卷珠帘，放出双双燕。垂杨院。深下葳蕤，光景深如电。
玉楼春
作者：吴绡
朝代：清

九十风光愁里度。莺声燕影春将暮。玉楼一望柳如烟，门外可怜千里路。梦中何事频频语。梦觉莫知云去处。旁人虚自妒蛾眉，对镜不禁愁黛聚。
玲珑四犯·海棠
作者：吴绡
朝代：清

醉红微折。怕白露阶前，晓寒疏滴。如醉如慵，别是一般标格。嫦娥十分光彩，照娟娟、淡妆颜色。此际那教络纬，报燕归消息。想画堂、人起珠帘隔。向镜台、鬓边轻摘。看尽娇娆态，堪怜堪惜。早来胭脂雨洗，更那胜、伊愁寂。莫似杜陵老去，悔当年、不曾题得。
瑞鹧鸪·出歌姬
作者：吴绡
朝代：清

筵前檀板试新声。娇喉啭处听春莺。短发齐肩，似束腰肢小，更喜双眸片月清。杨花本是无情物，等闲化作浮萍。当年费尽黄金。辛苦缘歌舞，教初成。雨散云飞一梦醒。
画堂春·萱花
作者：吴绡
朝代：清

一枝花发北堂幽。无聊长日悠悠。轻风浓日画阑头。绿嫩红柔。粉蝶不知人意，纷纷来往绸缪。双眉常自曲如钩。莫说忘忧。
疏帘淡月·咏怀
作者：吴绡
朝代：清

云收烟霁。见澹月疏帘，芳心欲碎。声断玉箫凤远，秦楼如水。凄凄画角残更迟，香篝冷、熏消鸳被。孤灯昏照，三星惨烈，阑干徒倚。叹寂寞、长门深闭。红于泪染，黄花憔悴。展掩西风寒悄，归期垂切。花笺难缀离情味。记行云、驰神千里。鸾音盼断，阳台梦隔，踌躇无寐。
百泉寒眺次韵
作者：吴绡
朝代：清
体裁：七言律诗

怀珠寒溜爱幽潺，思托微波可待漩。云影冷侵孤鸟度，縠纹轻皱戏鱼还。碧连淇澳园边竹，声彻孙登啸处烟。曾卓宝刀龙气在，萧萧风色欲归燕。
百泉桃花次李慎庵韵
作者：吴绡
朝代：清
体裁：古风

东风催暖莺声逼，苔长香阶屐痕涩。百泉游骑渐成蹊，骄骢赭汗连钱湿。插天奇峰空翠明，晴霞一片桃花色。坐对灵渊意自融，隔溪遥见酒旗红。杖头莫惜须尽醉，明日桃花谁与同。种花仙人在何处，但愿东皇常作主。莫教�鸠促春归，坐使秾华委泥土。
秋意
作者：吴绡
朝代：清

相如绿绮秋弦急，霜侵树影寒蛟立。塘水泠泠湘佩清，遥山翠澹巫娥泣。啧啧虫吟四壁空，千金赋得长门宫。含毫思苦朝来渴，病骨生春蜀酒浓。
绣带子
作者：吴绡
朝代：清

秋到海棠红。珠露滴芳丛。此际禅心如水，阶下数声蛩。色色更空空。多少事、暮鼓晨钟。须教领取，一庭花影，别是宗风。
菩萨蛮·闺情
作者：吴绡
朝代：清

开到蔷薇花事了。双蛾翠叠愁难扫。楼外是天涯。红尘去路赊。不禁春梦乱。消息经年断。绣带几围宽。熏炉愁夜阑。
蝶恋花·病怀
作者：吴绡
朝代：清

早潮扬子舟难舣。一曲湘江，送断危弦指。风雨落花明月底。芭蕉寸寸衔心里。粉融湿透风前泪。花饭谁餐，伏枕知何计。王孙不来侬自去。游魂千刻追千里。
蝶恋花·送举
作者：吴绡
朝代：清

陌上槐花人欲去。万种思量，无计教伊住。枕畔星星和泪语。伤心此夜天将曙。旅舍风尘留客处。仆马纷纭，千里京华路。月里一枝君自许。看花好与花为主。
蝶恋花·问第
作者：吴绡
朝代：清

正是红闺三月暮。喜鹊双双，莫道无凭据。拭尽啼痕千点雨。泥金两字传佳语。莫问离情愁几许。壁上屏间，题遍怀人句。得意马蹄狂似絮。不知今夜眠何处。
贺新郎
作者：吴绡
朝代：清

花满蓝桥路。画眉郎，春情似海，屏开金雀。锦绣香车珠翠拥，一派银筝画鼓。看鸾凤、绕身飞舞。椽烛花红光似画，彩繵铺、旋旋移莲步。烟篆起，博山雾。人间天上相逢处。隐罗帷、千回万转，未容轻许。漏点不禁良夜短，月落嫦娥厮妒。回玉枕、鸳鸯交语。两两同心双结取。笑楚台，当日巫山雨。常比翼，白头誓。
醉花阴·望远
作者：吴绡
朝代：清

游子天涯音信久。盼到西风瘦。昨夜梦儿圆，只道郎归，翠幄熏香透。觉来依旧黄昏后。有迢迢更漏。报道睡来些，好梦难凭，索性天明候。
醉落魄
作者：吴绡
朝代：清

做秋风雨。一夜海棠开几许。粉融脂晕新妆妩。晓梦犹迷，瞥见娇魂栩。喑喑络纬如语。关心惹起愁千缕。莫嫌楚客情偏苦。游子天涯，羁绪无今古。
铜雀伎
作者：吴绡
朝代：清

霸业山河在，三台不复春。当时望陵处，松柏亦成尘。舞袖閒云薄，红颜野草新。曾闻王子敬，道此最关人。
长相思
作者：吴绡
朝代：清

风也秋。月也秋。数声促织夜悠悠。石畔画阑头。花也愁。蝶也愁。色空空色梦难留。人事水东流。
青玉案
作者：吴绡
朝代：清

姑苏曾是繁华处。叹寂寞、闲来住。转眼年光三月暮。几朝晴暖，几番风雨。容易春来去。帘前隐隐门前路。肠断梁边燕飞去。但是情来惟独语。花间诗酒，塘边箫鼓。烟景漫空絮。
题百泉
作者：吴绡
朝代：清
体裁：古风

太行迢迢绕天足，叠岭连峰似波蹙。苏门突兀当卫源，秾翠接空青矗矗。十顷青光蘋藻香，涌金亭下铺寒玉。清济徒伏流，昆崙祇滥觞。古人卓刀处，颎颎秋铁光。水底圆珠吐细沫，沙中疑有蛟龙藏。天河清浅应似此，西走汾晋常汤汤。我来二月春未浓，薄日和风好光景。想见当年佩玉人，巧笑曾经照青冷。远山曳轻云，近岫堆青螺。桃花千脸红，嫩柳绿傞傞。一川烟色画不得，可无美酒如春波。此中遗迹堪凭吊，荒台古榭空陂陀。朝歌邑号亦自好，欲问回车意若何。
鹊桥仙·七夕
作者：吴绡
朝代：清

鹊桥高挂，银河水浅，看一搦、纤身轻度。离多会少不堪言，漫道是、欢娱有数。斗回珠影，月分半镜，愁对客槎来路。相思相守似伊时，险羞煞、巫山朝暮。
鹊桥仙·步少游韵
作者：吴绡
朝代：清

花针穿月，蜘丝织巧，河畔鹊桥催渡。相逢谩道是新欢，反惹起、旧怀无数。沉沉凤幄，依依鸳梦，愁煞晓寒归路。羲和若肯做人情，成就它、云朝雨暮。
黄莺儿·夹竹桃
作者：吴绡
朝代：清

疏影碧云斜。倘嫣生，茜色加。丹葩嫩节春无价。秦人种它。王猷爱它。纤纤桃竹勾栏下。不争差。香筠苒弱，细碎贴朝霞。
黄莺儿·寿李花
作者：吴绡
朝代：清

叶叶自相当。爱翩翩、一树芳。交辉花萼欢无恙。怀思正长。同根莫妨。绿情体物多名状。细斟量。田荆比并，犹恨雁分行。
黄莺儿·杏花
作者：吴绡
朝代：清

二月正芳辰。卖花声，满路春。红酥点点胭脂印。海棠是后身。缃桃是紧邻。美人粉汗含潮晕。一枝新。曲江筵上，探使属何人。
黄莺儿·梅花
作者：吴绡
朝代：清

经岁漫相思。到窗前，破腊时。问伊清瘦因何事。怕东君未知。看南枝放迟。迢迢驿使谁堪寄。夜来宜。无风有月，把酒对冰姿。
黄莺儿·樱桃花
作者：吴绡
朝代：清

小朵及春开。怪秦源、未解栽。成蹊无语君休爱。微红粉腮。宜妆笑来。花飞樊素朱唇在。闲根荄。珍禽偏惜，含到莫疑猜。
黄莺儿·洛阳花
作者：吴绡
朝代：清

几点守宫砂。茜红生、剪彩斜。一丛嫩绿纤枝亚。轻轻碎霞。茸茸细芽。胭脂拂绰徐熙画。莫言夸。洛阳名好，休羡牡丹花。
黄莺儿·淡竹叶
作者：吴绡
朝代：清

嫩碧长阶前。似新篁、叶叶烟。黛痕细折天生茜。铜花也欠鲜。石花也未妍。青螺一点枝头颤。翠为钿。玉台妆罢，宜贴两眉边。
黄莺儿·画苹果花
作者：吴绡
朝代：清

别样不胜娇。软丝丝、缀碧条。海棠姿态些儿较。嫩红酥欲消。淡胭脂带潮。香生玉魇轻含笑。最难描。风情无限，半晌却停毫。
黄莺儿·虞美人草
作者：吴绡
朝代：清

纤影弄轻风。记闲歌、楚帐中。盈盈欲舞轻身动。英雄路穷。佳人泪红。莲花恨血胭脂重。别重朣。千年艳魄，争忍过江东。
黄莺儿·蝴蝶花
作者：吴绡
朝代：清

日暖草花芳。满丛开，粉拍光。分明栩栩韩凭样。似临风探香。怕轻飞过墙。垂须展翅青枝上。石阑边。几回欲画。点笔笑滕王。
冷泉亭
作者：吴绣虎
朝代：清

危峰势欲压，凛乎不可升。峭然一石壁，独立当崚嶒。众绿静于水，空亭客语应。立久我欲去，打包来一僧。
一剪梅 其一 理绣
作者：吴绮
朝代：清

碧烟窗下绣床支，情也丝丝，线也丝丝。最难匀染在春时，红是花枝，白是花枝。沉吟几度费嗟咨，莺一双儿，燕一双儿。吐绒湿却淡胭脂。谁待相思，谁解相思。
一剪梅 其二 春情
作者：吴绮
朝代：清
体裁：词

红楼十五沈真真，昏也含颦，晓也含颦。无端弹泪坐芳茵，乾了罗巾，湿了罗巾。最无聊赖是初春，花弄尖新，草弄尖新。个中垂柳更伤神，腰也如人，眉也如人。
一剪梅 其二 春情
作者：吴绮
朝代：清

红楼十五沈真真，昏也含颦，晓也含颦。无端弹泪坐芳茵，干了罗巾，湿了罗巾。最无聊赖是初春，花弄尖新，草弄尖新。个中垂柳更伤神，腰也如人，眉也如人。
一剪梅·含章殿
作者：吴绮
朝代：清

碧砌红窗逐岁新。花也宜春。人也宜春。瑶姬轻点额黄匀。睡也含颦。醒也含颦。宝殿而今起绿尘。见也伤神。闻也伤神。玉台无复囗梁云。忆也谁论。恨也谁论。
一剪梅·理绣
作者：吴绮
朝代：清

碧烟窗下绣床支，情也丝丝，线也丝丝。最难匀染在春时，红是花枝，白是花枝。沉吟几度费嗟咨，莺一双儿，燕一双儿。吐绒湿却淡胭脂。谁待相思，谁解相思。红楼十五沈真真，昏也含颦，晓也含颦。无端弹泪坐芳茵，干了罗巾，湿了罗巾。最无聊赖是初春，花弄尖新，草弄尖新。个中垂柳更伤神，腰也如人，眉也如人。
一剪梅·题染香阁贴瓣梅花
作者：吴绮
朝代：清

梦断罗浮玉作尘。谁认前身。难认前身。美人夙世是花神。意到成春。手到成春。看来点点尚鲜新。雪也如真。月也如真。不须憔悴怨黄昏。返得香魂。返得愁魂。
一叶落·秋闺
作者：吴绮
朝代：清
体裁：词

一叶落，粘珠箔。青蛾夜半伤离索。叶离春更生，人离尽虚约。尽虚约，前事思量错。
一叶落·秋闺
作者：吴绮
朝代：清

一叶落，黏珠箔。青蛾夜半伤离索。叶离春更生，人离尽虚约。尽虚约，前事思量错。
一斛珠·踏青
作者：吴绮
朝代：清

啼莺不断，垂杨叫得青撩乱。云烘晓色。正好闲游，油壁西陵畔。园亭斗草闲招伴，藕丝斜露黄金蒜。踏青鞋子遮人换，猛避儿郎，错教桃花绊。
一枝
作者：吴绮
朝代：清
体裁：七言律诗

一枝聊学鸟安巢，棋酒春来渐欲抛。闻见每嗟新事异，过从渐少旧时交。轻絺称体忘宫锦，野蔌登盘胜美肴。只有晴蟾无世态，年年常为到林梢。
丁兰皋陈鹤山毕正持偕家闻玮小集莼芗舸
作者：吴绮
朝代：清
体裁：五言律诗

却暑宜谋醉，为君倒玉瓶。风回蝉续响，雨过鸟梳翎。竹色迷三径，桐阴绿一亭。此间无热客，谈笑可忘形。
丁未二月以事过雉城邑令叶君招同江在湄宗鹤问诸友罨画溪中登含清阁
作者：吴绮
朝代：清
体裁：七言律诗

行春偶过城西路，得到溪边孺子亭。一水绕从花下碧，千峰齐向雪中青。逍遥不觉浮兰桨，卧起真如寄画屏。应与湖山重有约，武陵三月访渔汀。
丁观察招集甓园饮古桂下时桂上忽生灵芝
作者：吴绮
朝代：清
体裁：七言律诗

欲去还留又几回，感君情重每追陪。日来坐待神芝长，秋到难虚老桂开。客醉异香非世赏，天存胜迹岂凡栽。地灵元自因人发，为祝先生酒满杯。
丁观察社集八境台同家观庄陈纬云钱目天龚卫公暨令弟韬汝及仲儿分得齐庚二韵·其一
作者：吴绮
朝代：清
体裁：七言律诗

有约论文上玉梯，一尊公暇又同携。此时北海心相得，往事东坡手自题。向水楼台天外迥，绕城烟树雨中齐。主人爱客情无倦，遥指疏林月上低。
丁观察社集八境台同家观庄陈纬云钱目天龚卫公暨令弟韬汝及仲儿分得齐庚二韵·其二
作者：吴绮
朝代：清
体裁：七言律诗

相将吊古意难平，况复登高感倍生。百雉远围秋浪阔，一鸿斜背夕阳明。悲歌不了孤臣迹，俯仰徒留过客情。胜地只因人更胜，笑他铜雀草纵横。
丁雁水臬宪拒伪弃家奉命入都遥赠五章·其一
作者：吴绮
朝代：清
体裁：七言律诗

六年离思隔千峰，每忆情高叹莫从。岂谓烟尘能蔽日，原知江汉定朝宗。人间塞马真难料，天上云鸿未可逢。书至一时忧喜并，乱中装薄问谁容。
丁雁水臬宪拒伪弃家奉命入都遥赠五章·其三
作者：吴绮
朝代：清
体裁：七言律诗

江干铁骑乱如麻，间道潜踪信可嗟。甘死岂知能不死，全家应是为忘家。泥涂踯躅人千里，妻子飘零水一涯。疏奏早知天子识，平原若此复谁誇。
丁雁水臬宪拒伪弃家奉命入都遥赠五章·其二
作者：吴绮
朝代：清
体裁：七言律诗

变起呼庚震九垓，多君壮气独难回。踉跄皂帽兵间出，辛苦麻鞋贼里来。未死巳知三不负，无家宁有七堪哀。羞看百草当秋后，一阵西风一度摧。
丁雁水臬宪拒伪弃家奉命入都遥赠五章·其五
作者：吴绮
朝代：清
体裁：七言律诗

种得甘棠绝世尘，迁官原不出枫宸。能排万里滔天浪，益显生平蹈海身。自古乱离知国士，于今忠孝得词人。苍生均切为霖望，环赐宁惟下汉滨。
丁雁水臬宪拒伪弃家奉命入都遥赠五章·其四
作者：吴绮
朝代：清
体裁：七言律诗

海立山飞在一时，纯臣仗节岂能移。题诗忍效王摩诘，念主还同杜拾遗。好友沿途分短褐，行人遮道看须眉。良朋竞奏骊驹曲，折柳翻嫌劝驾迟。
丁雁水观察招同龚卫公钱目天暨令弟韬汝及仲儿游通天岩分赋
作者：吴绮
朝代：清
体裁：七言律诗

登陟来随叔子同，芙蓉百丈倚晴空。岩前布席原无雨，洞里披襟不待风。一刻阴晴山向背，百盘高下径西东。此时真有忘归兴，况值蓬飘在客中。
七夕·其一
作者：吴绮
朝代：清
体裁：五言律诗

天地方如此，江山又早秋。玉绳低宿燕，银汉指牵牛。去住凭槎梗，行藏笑柳州。余心甘用拙，瓜果复何求。
七夕·其三
作者：吴绮
朝代：清
体裁：五言律诗

不知霄汉上，果否鹊桥横。今古秋多怨，人天夜有情。风飘珠露下，月傍彩云生。独笑羁游客，流年暗自惊。
七夕·其二
作者：吴绮
朝代：清
体裁：五言律诗

儿女平生意，兹宵信奈何。仙人施锦幄，小妇赌金梭。邻杵星前急，乡书梦里多。更愁河渚下，罗袜易成波。
七夕偕敬微集西园期雨徵不至
作者：吴绮
朝代：清
体裁：五言律诗

西园曾有约，莫负一年秋。遂载花前酒，同登月下楼。星辰儿女事，河汉古今愁。不信张公子，真为翠黛留。
七夕前一日为织女催妆
作者：吴绮
朝代：清
体裁：七言绝句

银汉迢迢一道斜，青牛待驾紫云车。明朝便是经年别，莫误风前吉庆花。
七夕泛舟为卢宾三补贺花烛立秋前一日
作者：吴绮
朝代：清
体裁：七言律诗

浣罢溪纱出若耶，西陵油壁正同车。移来江左文章树，共放河边吉庆花。白帝明朝秋日好，黄姑今夜漏偏赊。临窗试取冰弦弄，应笑闺中有伯牙。
七夕立秋与闺人小酌听雨
作者：吴绮
朝代：清
体裁：七言律诗

玉汉云深转素商，曲房瑶瑟倚明妆。只言风雨三秋剧，却爱星辰一夜凉。乌鹊影回桐叶晚，鸳鸯梦湿藕花香。漫须更鼓乘槎兴，金钿银盆忆故乡。
七夕过忆梅轩分得为枝二字·其一
作者：吴绮
朝代：清
体裁：七言律诗

雨过空檐薜荔垂，绿窗相对嫩凉时。天边有女犹漂泊，世上何人不别离。岁月几年销马足，文章今日误蛾眉。请看银汉谁相见，便是神仙岂易为。
七夕过忆梅轩分得为枝二字·其二
作者：吴绮
朝代：清
体裁：七言律诗

青衫红粉总参差，说尽凄凉酒一卮。今夜不如前夜梦，无情聊作有情诗。东邻儿女空求巧，上界星辰未免痴。怪杀填桥用乌鹊，笑他三匝自无枝。
七夕送念昔归楚
作者：吴绮
朝代：清
体裁：七言律诗

年时记泛洞庭舟，今日闻君赋远游。天上牵牛犹有别，人间洗马莫须愁。绿萍分影移歌棹，红藕吹香入酒瓯。若到故乡休久恋，潇湘兰杜不宜秋。
七娘子 其一 有忆
作者：吴绮
朝代：清

丝丝小雨桃花病，鹦哥说道清明近。醉也成慵，吟还添闷。檀香罗薄春寒剩。倚楼望断飞奴信，东风影里文君鬓。泪湿琴丝，枕寒香印。归时留作相思证。
七娘子 其二 七夕
作者：吴绮
朝代：清

年年客里今年远，红墙坐见银湾浅。两水家遥，双星夜短。人天总为情难免。蕊珠深处新凉满，凫花懒醉黄金碗。雨作啼痕，云遮梦眼。神仙转被人逍遣。
七娘子·有忆
作者：吴绮
朝代：清

丝丝小雨桃花病，鹦哥说道清明近。醉也成慵，吟还添闷。檀香罗薄春寒剩。倚楼望断飞奴信，东风影里文君鬓。泪湿琴丝，枕寒香印。归时留作相思证。年年客里今年远，红墙坐见银湾浅。两水家遥，双星夜短。人天总为情难免。蕊珠深处新凉满，凫花懒醉黄金碗。雨作啼痕，云遮梦眼。神仙转被人逍遣。
七星岩题名歌
作者：吴绮
朝代：清
体裁：古风

山水无日无人游，游人去尽山水留。今人古人春复秋，青山日笑人白头。我今放浪来端州，星岩正在东南陬。势如北斗星光侔，峰峦绵邈奇且幽。神劖鬼削非人谋，我得此山如朋俦。朋俦到此还绸缪，徘徊日夕恣穷搜。愿得名姓同山丘，磨砻苔藓相雕镂。记人记事详复周，手书大字如龙虬。吁嗟人来人往水中鸥，当时岂无公与侯。只今磨灭如蜉蝣，谁其知者空悠悠。吾侪但得忘百忧，新诗美酒同唱酬。传与不传非所求，何必千载垂无休。天风谡谡吹破裘，相与大笑凌沧州。
万玉庵古梅诗
作者：吴绮
朝代：清
体裁：五言律诗

得树当年事，重来憩雁堂。岁时空冷落，草木少炎凉。载酒人还到，巡檐思转长。不须忧剪伐，仙令在河阳。
三诏洞谒焦处士遗像
作者：吴绮
朝代：清
体裁：五言律诗

寻云穿石径，峭壁倚苔痕。在昔无庐住，于今有洞存。三徵犹不出，一梦复何论。欲问幽人事，惊涛拍海门。
上元前一日雨雪和宋长白韵时有国丧·其一
作者：吴绮
朝代：清
体裁：七言律诗

无数银龙战远空，漫天飞舞各匆匆。山河若为衔哀白，灯火难因锡庆红。万户烟花迷晓月，九衢箫鼓咽春风。一匙社饭无穷事，拥褐愁吟碧海东。
上元前一日雨雪和宋长白韵时有国丧·其二
作者：吴绮
朝代：清
体裁：七言律诗

茂苑羁栖鬓己华，蕊珠天上望琼花。閒庭有迹来仙鹤，老树无枝着冷鸦。贳酒未能空近市，围炉少绪欲思家。龙门不遇钱惟演，白醉频煎陆羽茶。
上元后一日同子唐饮右舟寓斋即赠孙王二姬
作者：吴绮
朝代：清
体裁：七言律诗

晴雪初分火树光，天涯深夜倚明珰。朱丝试笔春毫暖，红烛摊钱晚袖香。小病似怜花态浅，微嚬偏爱月痕长。无端却听官街鼓，走马还归典鹔鹴。
上已家叠峰招同岱观兄暨诸子修禊南郊
作者：吴绮
朝代：清
体裁：七言律诗

隋堤杨柳几兴衰，此地仍同少长来。隔岸暮烟新草树，绕城春水小亭台。红英不分花经眼，白发犹堪酒满杯。俯仰古今俱往事，何人知有右军才。
上已梅花
作者：吴绮
朝代：清
体裁：七言绝句

本是东风第一枝，为怜春老独开迟。好将逸少兰亭体，写出何郎阁上诗。
上巳日雨中言怀
作者：吴绮
朝代：清
体裁：七言律诗

一雨无端节序更，凄凄恻恻暮寒清。酿成草色何劳远，落尽梅花不肯晴。南苑几人曾扑蝶，西园何处好闻莺。春来算有愁难浣，莫为湔裙傍水行。
上弦月
作者：吴绮
朝代：清
体裁：五言律诗

坐望清辉起，含情待北堂。兔肥思补缺，蟾小欲流光。盈手虽难掬，如眉已渐扬。潮生能有信，规影漾波黄。
下弦月
作者：吴绮
朝代：清
体裁：五言律诗

迟迟光始见，已觉兴蹉跎。几望时无及，仍圆夜屡过。叶稀蓂半减，花老桂无多。思妇徒增怨，其如团扇何。
不复·其一
作者：吴绮
朝代：清
体裁：五言律诗

不复寻车马，园居览物华。管弦春试酒，闺阁晓分花。馔减留林笋，炉香焙菊芽。长卿词赋在，那到五侯家。
不复·其二
作者：吴绮
朝代：清
体裁：五言律诗

小墅悭三亩，栖迟仅自宽。竹烟妨箨帽，草露湿蒲团。公辅难多岁，神仙有大观。吾侪经计熟，心静莫求安。
不寐
作者：吴绮
朝代：清
体裁：五言律诗

孤枕双眸炯，呼灯更倚楼。月添千里思，霜白五更头。秋醉不得梦，夜吟聊免愁。依人诚计拙，吾道总悠悠。
与云止
作者：吴绮
朝代：清
体裁：五言律诗

但有相思在，何妨迹暂疏。黄藤烟寺酒，红叶雨床书。西塞鱼同钓，南山豆共锄。终焉吾有志，归访卞田居。
与云止有怀晋人
作者：吴绮
朝代：清
体裁：七言律诗

珍重离心赋索居，有怀同在闭门初。才人好梦留杯酒，乱世深情检旧书。白袷夜寒听雨烛，青山秋老种瓜锄。东来流水无消息，肠断滇云万里馀。
与楚云·其一
作者：吴绮
朝代：清
体裁：七言绝句

偶然乘兴泛仙槎，一啜胡麻便忆家。怪煞刘郎归去速，至今犹在误桃花。
与楚云·其二
作者：吴绮
朝代：清
体裁：七言绝句

一笑花前意自亲，乞诗还脱紫罗巾。从来莫问扬州杜，旧是青楼薄倖人。
与金亦陶
作者：吴绮
朝代：清
体裁：七言律诗

隔巷斜通水竹居，闭门芳草在春初。过从肯待期佳日，欣赏何辞借异书。不见古人多怅望，或谈新事一轩渠。墙头浊酒能相共，竹影西窗夜未虚。
且歌 其一 中吕粉蝶儿
作者：吴绮
朝代：清
体裁：曲

蚁散槐衙。小南柯，紫衣归乍。感天公、赐与烟霞。破青衫，将血泪、随风揩抹。为苍生，打动嗟呀。何曾有、别般牵挂。
且歌 其七 煞尾
作者：吴绮
朝代：清
体裁：曲

算公卿，别自有根芽。笑平生，即世无奸猾。向青云，传语道干休罢。待做个忍辱神仙，在世上耍。
且歌 其三 普天乐
作者：吴绮
朝代：清
体裁：曲

碧波前，苍山下。做几件、惊天动地，衠一味、费嘴磨牙。甫能得江山色，气开鱼鸟儿孙大。猛地罡风吹一吓。老东方多受波查。我本是排场诨家。撮空博戏，�遇看个，剪绺生涯。
且歌 其二 醉春风
作者：吴绮
朝代：清
体裁：曲

当日个，说意气傲孙刘，论文章高贾马。清平三曲醉沉香，畅好是、傻也傻。岂料把、半世孤怀，一生豪气，都做了五湖閒话。
且歌 其五 十二月
作者：吴绮
朝代：清
体裁：曲

恁狠颠颠、鳖来厮踼，眼睁睁、蟹自横爬。因甚的、拿三道两，空费却、浪酒閒茶。我只得破春梦，一盘剩局，趁秋风、八月浮槎。
且歌 其六 尧民歌
作者：吴绮
朝代：清
体裁：曲

呀种些儿彭泽令醉中花。栽些子东陵叟卖残瓜。有时节正平三弄鼓儿挝。有时节乐天江口听琵琶。有甚么兜答兜答。聊收笑与啼，权用聋和哑。
且歌 其四 醉高歌
作者：吴绮
朝代：清
体裁：曲

听池塘一阵鸣蛙，禁得我头皮害怕。从今教、折盘铃架。把狂阮双眸闭煞。
丘路
作者：吴绮
朝代：清
体裁：古风

仙踪罕近寻，武陵邈难即。岂谓南郭间，乃有避尘迹。便娟修竹园，窈窕幽人室。方春桃作花，夹岸绛英积。溪山多艳姿，鸡犬带霞色。赪光静相照，永日不知夕。入望无浅深，但觉世情隔。遐哉柴桑翁，作记有馀忆。
丙寅元旦
作者：吴绮
朝代：清
体裁：七言律诗

画烛荧荧看晓妆，闺人相见道胜常。耐寒老子初围火，学拜顽孙欲鬨堂。雪色正添窗外冻，晴光偏送酒瓶香。也知增岁原为减，犹喜吟髯未尽霜。
东林山
作者：吴绮
朝代：清
体裁：古风

放舟淩陂塘，溯洄访灵迹。言寻贝锦峰，云是东老宅。画榴不复见，葛井鲜行汲。蹑屐登山樊，旷然得所适。平楚浮霁烟，山云共秋碧。振衣火炉顶，清泉汎瑶席。黄鹤何时来，临风欲生翼。
东淘访旧不遇
作者：吴绮
朝代：清
体裁：七言律诗

小楼灯火夜横陈，梦醒扬州几换春。十载浪传天上信，一生常负月中人。歌成白纻惟馀响，泪裹红绡点暗尘。海角茫茫空徙倚，愿留香穗种来因。
东莱草堂
作者：吴绮
朝代：清
体裁：五言律诗

故土复何在，慨然登此堂。梦随孤鹤远，秋入乱蝉凉。客鬓销中岁，诗情老异乡。凄凄望蜃市，东海正栽桑。
东风第一枝·栖贤看梅，次龚芝麓
作者：吴绮
朝代：清

螺碧遥峰，鹅黄新水，大堤烟草初暖。紫骝斜袅，金鞭十里，笑花风浅。琼清粉淡。抵多少、梦云憨软。只容他、双鹤栖迟，不许美人莺燕。凝睇处、雪迷诗眼。坐久地、香吹酒面。漫誇点额含章，那数綵林隋苑。金樽檀板。逗春心、串摇珠线。问此时、陇上参差，可似何郎重见。
两同心 其一 新燕次宗梅岑
作者：吴绮
朝代：清

舞煞东风，一春无尽。恨芹泥、未稳云廊；见柳絮、才经露井。怎不记、王谢堂前，夕阳红冷。小院窗纱绿静，翩跹自引。喜双双、剪股花分；忆两两、钗梁玉并。更谁知、汉殿留仙，那人孤影。
两同心 其二 和梅岑鸳鸯原韵
作者：吴绮
朝代：清

嬖翠裁朱，梳襟弄羽。才经过、谢客池塘；又垂足、湘娥溆浦。尽教他、红藕香中，一双飞舞。别有绣床妖女，挑残金缕。描难就、颈上缠绵；忘不了、梦边娇妩。刚刺到、绿叶田田，停针无语。
两同心·新燕次宗梅岑
作者：吴绮
朝代：清

舞煞东风，一春无尽。恨芹泥、未稳云廊；见柳絮、才经露井。怎不记、王谢堂前，夕阳红冷。小院窗纱绿静，翩跹自引。喜双双、剪股花分；忆两两、钗梁玉并。更谁知、汉殿留仙，那人孤影。嬖翠裁朱，梳襟弄羽。才经过、谢客池塘；又垂足、湘娥溆浦。尽教他、红藕香中，一双飞舞。别有绣床妖女，挑残金缕。描难就、颈上缠绵；忘不了、梦边娇妩。刚刺到、绿叶田田，停针无语。
中林堂望月次芝麓先生·其一
作者：吴绮
朝代：清
体裁：古风

落叶满天地，秋残无定声。爱此寒兔魄，当轩凄且明。君子重良会，酌酒写我情。欢笑良有以，叹亦无事成。周游历广榭，踟蹰步前庭。萧萧月中影，宛若池上蓱。离别既以远，敢不怀令名。浊醪古人意，杯尽聊共倾。
中林堂望月次芝麓先生·其二
作者：吴绮
朝代：清
体裁：古风

河汉邈无极，大道直如发。作客不得归，畏见床头月。徘徊怀远情，矫首望天阙。但忧尊酒空，坐令芳华歇。贵贱会有命，持刺欲何谒。请看天上星，安得久不没。
中秋
作者：吴绮
朝代：清
体裁：七言律诗

桂魄圆时秋正中，彩云销尽出长空。五更欲满人人望，四海谁知处处同。绕地楼台皆似水，沸天弦管不因风。况逢江楚波涛静，烂醉何烦蜡炬红。
中秋后一日偕东塘亶初其恭集克敏堂小饮分得书字
作者：吴绮
朝代：清
体裁：七言律诗

岂分蓬门驻幰车，清谈聊复剪园蔬。秋光暖剩凉回后，月色晴添雨过初。离绪欲求干日酒，交情常捡十年书。莫言此会惟粗粝，俯仰乾坤思有馀。
中秋后五日宴集赋得月上净疏林
作者：吴绮
朝代：清
体裁：五言律诗

黄叶忽成幽，烟光澹不流。兔寒千里晓，鸦梦一天秋。何处犹吹笛，无人独倚楼。谁知云外影，河汉自悠悠。
中秋坐雨次伯御见怀之作
作者：吴绮
朝代：清
体裁：七言律诗

桂华着雨又经年，独坐虚斋忆汝贤。三五难寻湘女梦，十千空负酒家钱。楼台但觉和云冷，箫鼓谁能唤月圆。幸得一篇青玉案，徘徊高咏曲栏前。
中秋夜偕又蕙前民山尊湘九集扶晨寓斋分得亭风二字·其一
作者：吴绮
朝代：清
体裁：五言律诗

清宵不易度，屐齿破苔青。微雨月中夜，凉花秋一亭。酒贪浮蚁醉，歌杂乱蛩听。人事方无定，灵均漫独醒。
中秋夜偕又蕙前民山尊湘九集扶晨寓斋分得亭风二字·其二
作者：吴绮
朝代：清
体裁：五言律诗

旅次欢场少，高歌且暂同。乾坤杯影外，晴雨烛花中。夜迥孤台月，秋清一笛风。谁怜远游客，明日又江东。
中秋日沈常山看桂归泛碧浪湖得箫字
作者：吴绮
朝代：清
体裁：七言律诗

寻幽不觉晚峰遥，红袖青衫共画桡。秋树向人还六客，古香留月已三朝。閒呼鸥鹭同瑶席，醉许鱼龙听玉箫。今夜相思在何处，乘风欲看广陵潮。
中秋次米紫来韵·其一
作者：吴绮
朝代：清
体裁：七言律诗

清商瑟瑟动高天，晚叶还看桂树鲜。撤烛苏公同此夕，观涛枚叔又何年。云流素影窥珠幌，露泛晴香入宝弦。贝阙夜寒徒骋望，霓裳谁复舞蹁跹。
中秋次米紫来韵·其二
作者：吴绮
朝代：清
体裁：七言律诗

秋半银蟾正吐华，空清入望淡明霞。江头横槊徒怀古，桥上吹箫独忆家。紫塞霜高闻过雁，红楼风定绕飞鸦。谢庄一赋堪凄绝，何必身乘碧海槎。
中秋饮棣友堂
作者：吴绮
朝代：清
体裁：七言律诗

帘捲西风度桂华，良宵深坐话天涯。三年此地重看月，一夜何人不忆家。酒户常逢亲旧好，帽檐从任醉敧斜。云鬟玉臂应相念，岁岁虚乘博望槎。
临江仙 其一 赠扶风
作者：吴绮
朝代：清

歌舞筵前曾一笑，当年错认红红。画眉今让白眉工，暮行巫峡雨，雌拂楚台风。自爱钗痕济楚，偏怜裙褶惺忪。几回鹦鹉惊雕笼，星嗔人唤小，月怕梦疑空。
临江仙 其一 赠江夏君
作者：吴绮
朝代：清

一自语溪同跨凤，人间多少崎嵚。不关红粉是知音。典衣春贳酒，烧烛夜调琴。记得黔娄当日，却怜司马而今。夜香台上两情深。手持鸾鹊纸，心爱凤凰簪。
临江仙 其二 忆昔
作者：吴绮
朝代：清

忆昔茂陵犹覆发，相逢碧玉亭亭。十年飘泊共瑶京。彩云徒入梦，白月太无情。枕膝空留一语，招魂已隔三生。可怜来去未分明。纸衣悲大妇，画扇泣遗婴。
临江仙 其二 忆昔
作者：吴绮
朝代：清
体裁：词

忆昔茂陵犹覆发，相逢碧玉亭亭。十年飘泊共瑶京。綵云徒入梦，白月太无情。枕膝空留一语，招魂已隔三生。可怜来去未分明。纸衣悲大妇，画扇泣遗婴。
临江仙 其二 秋岳招同上隐夜集闻雨
作者：吴绮
朝代：清

一夜天涯灯影下，几人同听秋声。玉缸新酿泻银瓶。黄花如有约，红豆不胜情。明日江边还折柳，五更离绪纵横。鸥波鳞阁总平生。为君重起舞，似我不须醒。
临江仙·西浦
作者：吴绮
朝代：清

千树云林漠漠，一泓烟水盈盈。张郎当日遇娉婷。约留琼简里，愁与玉壶清。离别宁无薄倖。神仙更是多情。一番惆怅泪还倾。至今流水绿，犹带佩环声。
临江仙·赠扶风
作者：吴绮
朝代：清

歌舞筵前曾一笑，当年错认红红。画眉今让白眉工，暮行巫峡雨，雌拂楚台风。自爱钗痕济楚，偏怜裙褶惺忪。几回鹦鹉惊雕笼，星嗔人唤小，月怕梦疑空。一夜天涯灯影下，几人同听秋声。玉缸新酿泻银瓶。黄花如有约，红豆不胜情。明日江边还折柳，五更离绪纵横。鸥波鳞阁总平生。为君重起舞，似我不须醒。
临江仙·赠江夏君
作者：吴绮
朝代：清

一自语溪同跨凤，人间多少崎嵚。不关红粉是知音。典衣春贳酒，烧烛夜调琴。记得黔娄当日，却怜司马而今。夜香台上两情深。手持鸾鹊纸，心爱凤凰簪。忆昔茂陵犹覆发，相逢碧玉亭亭。十年飘泊共瑶京。彩云徒入梦，白月太无情。枕膝空留一语，招魂已隔三生。可怜来去未分明。纸衣悲大妇，画扇泣遗婴。
临江仙·题金夫人画盗盒图
作者：吴绮
朝代：清

雪夜烧灯浮绿酒，西园宾客重来。扫眉人有不凡才。笔床翡翠，妆罢写幽怀。儿女英雄谁复问，人间多少尘埃。解围闲煞小金钗。神仙来去，一叶坠庭阶。
为友人催妆·其一
作者：吴绮
朝代：清
体裁：七言绝句

鸾钗偏爱辟寒金，十斛明珠觅赏心。拣得一枝红芍药，春风鬓影对弹琴。
为友人催妆·其三
作者：吴绮
朝代：清
体裁：七言绝句

渡江曾说有琅琊，桃叶如侬亦未赊。但把郎心比潭水，可能深得似桃花。
为友人催妆·其二
作者：吴绮
朝代：清
体裁：七言绝句

平阳公子剧多情，选取眉山两黛横。南国有香销未尽，月明重听玉箫声。
为友人催妆·其四
作者：吴绮
朝代：清
体裁：七言绝句

青菱光映带初拈，腮半红斜晓意忺。却怪窗前看未足，梳头还下水晶帘。
为史淑时悼亡·其一
作者：吴绮
朝代：清
体裁：七言律诗

奔月还星岂易知，百年欢爱一年时。好难都记翻成恨，情不堪怜并作痴。綵帖绣馀抛断线，青编读后印残脂。巫山宋玉何能赋，云雨荒唐自可疑。
为史淑时悼亡·其三
作者：吴绮
朝代：清
体裁：七言律诗

才开栀子赠同心，夏雹俄将并蒂侵。世上忽传卢女碗，闺中欲碎伯牙琴。青山有恨能埋玉，红粉无缘可铸金。惆怅竹西亭下水，一回挥泪一回深。
为史淑时悼亡·其二
作者：吴绮
朝代：清
体裁：七言律诗

谁画刘家列女图，当年挽鹿事原殊。从夫自信非馀子，作妇真难况两姑。艳似名花惟有影，娇如弱絮岂能扶。海山浪说仙人在，比翼终怜彩凤徂。
为史淑时悼亡·其四
作者：吴绮
朝代：清
体裁：七言律诗

落叶哀蝉尽可伤，返魂何处访稠桑。愁如碧草初经雨，瘦比黄花竟萎霜。多慧只教心更苦，无才或得命能长。袛今灯下多情泪，犹点安仁白练裳。
为灵岩和尚题画册
作者：吴绮
朝代：清
体裁：七言绝句

门对平湖碧树齐，木鱼清磬石桥西。他年得遂渊明志，不复烦君过虎溪。
为铁崖题画
作者：吴绮
朝代：清
体裁：七言绝句

无数群峰蘸墨池，白云如絮拥茅茨。绝似郡楼斜日后，道场山北雨来时。
乔东湖来自新安以黄山诗见示有作
作者：吴绮
朝代：清
体裁：古风

我本黄山人，不向黄山住。终日念黄山，云泉结心素。子从何时行，担簦最幽处。匝月烟霞栖，憺然得真趣。示我一编诗，灵奇莽回互。万壑与千峰，尽入行间贮。问君何能尔，不复知其故。相持辄大叫，羡极还成妒。
九日南安登高寄怀丁观察兄弟
作者：吴绮
朝代：清
体裁：七言律诗

江城欲去更迟留，令节来登最上头。九日岭宜今日到，万年人记昔年游。酒思白社何时醉，诗爱蓝田孰可酬。此夕肯教容易过，菊花犹是楚天秋。
九日同人梅花岭登高分韵得十二侵
作者：吴绮
朝代：清
体裁：七言律诗

正见清霜两鬓侵，快逢佳节且登临。空传白雪无馀迹，不负黄花独此心。短发早知羞未己，壮怀徒抱不堪吟。从来秋色关天地，一会龙山直至今。
九日同岱观耕方瑶如诸兄弟集棣友堂听女史琵琶
作者：吴绮
朝代：清
体裁：七言律诗

遍插茱萸又此辰，旅中高会足情亲。落将乌帽无他客，湿尽青衫有四人。月上且停仙市足，秋高不老醉乡身。苏州刺史还多兴，玉瓮频呼石冻春。
九日同黄九烟暨诸子南浔秋泛
作者：吴绮
朝代：清
体裁：七言律诗

佳会相携上木兰，南林秋泛水云宽。由来此日莫轻负，向后欲游应渐寒。秫米登场家酝熟，蓼花吹袂客衣单。此身虽健干戈满，救世须多七返丹。
九日夜集葛川书室得风池二字·其一
作者：吴绮
朝代：清
体裁：五言律诗

登高不可出，向晚过墙东。节物无人外，秋声在此中。艳歌双鬓白，浊酒一灯红。遥想龙山畔，惟多落帽风。
九日夜集葛川书室得风池二字·其二
作者：吴绮
朝代：清
体裁：五言律诗

重九真难负，闭门当此时。有杯酬岁月，无地不山池。秋许閒人得，诗防俗客知。谁怜篱外菊，开遍战场枝。
九日次书云韵
作者：吴绮
朝代：清
体裁：七言律诗

江山处处有楼台，秋气偏从此地来。千古伤心杨柳笛，一时到口菊花杯。迷花黄叶寒烟冷，隔岸青峰晚照开。惆怅昔人多不见，步兵长啸首频回。
九日泊鸳湖忆内 其一 二郎神
作者：吴绮
朝代：清
体裁：曲

霜花剪。叹柔肠、与孤帆共捲。六尺蓬窗无几扇，装来离绪，那堪恨万愁千。宋玉悲凉骚屈怨。都砌就、相思一片。影凄然，洒青衫，秋风泪落灯前。
九日泊鸳湖忆内 其三 黄莺儿
作者：吴绮
朝代：清
体裁：曲

歌吹恨邻船。猛惊回梦，不圆鸳帏，想你也，今宵倦。长卿俸钱，渊明秫田。归来百事愁难遣。意悬悬，黄花消瘦，无计慰金钿。
九日泊鸳湖忆内 其二 集贤宾
作者：吴绮
朝代：清
体裁：曲

秦台跨凤思那年。记同到湖边。画省金门携手遍，向槐安一霎留连。俄延月蹇又了却，书生前件。人不远，看泪影，模糊双眼。
九日泊鸳湖忆内 其五 前腔
作者：吴绮
朝代：清
体裁：曲

几番惆怅，误我是龙泉。一曲商歌起扣舷。萧萧红叶舞江烟。休怜笑、破镜团圞，青天难见。
九日泊鸳湖忆内 其六 尾声
作者：吴绮
朝代：清
体裁：曲

鸳鸯飞去情波满。便有酒，何人相劝。恨只有、烟雨楼空，莫问天。
九日泊鸳湖忆内 其四 琥珀猫儿坠
作者：吴绮
朝代：清
体裁：曲

三更酒醒，拥被不成眠。岂是临风泣断猿。一生难负是婵娟。颠连到，不如庑下周旋，免教萦牵。
九日登学士山题石
作者：吴绮
朝代：清
体裁：七言绝句

萧萧木叶下晴沙，塞雁横天带晚霞。满目河山闻战鼓，不知何处种黄花。
九日芝麓先生偕友沂招同绮季胤倩集龙槐精舍用重阳登高四字为韵·其一
作者：吴绮
朝代：清
体裁：五言律诗

秋色登临见，良辰步屧从。轻阴来急雨，远黛出群峰。寺古庭槐秃，城斜御柳重。他乡萸菊会，三岁此相逢。
九日芝麓先生偕友沂招同绮季胤倩集龙槐精舍用重阳登高四字为韵·其三
作者：吴绮
朝代：清
体裁：五言律诗

寂寞东篱后，篮舆此一登。尘閒知地迥，木落见山层。促席催歌板，成诗借佛灯。从来矜眺览，卜夜许谁能。
九日芝麓先生偕友沂招同绮季胤倩集龙槐精舍用重阳登高四字为韵·其二
作者：吴绮
朝代：清
体裁：五言律诗

节物方萧瑟，诸君兴倍狂。笛声摇暮霭，杯影送残阳。落雁风无次，寒蟾晚更苍。旷怀难自极，不为学长房。
九日芝麓先生偕友沂招同绮季胤倩集龙槐精舍用重阳登高四字为韵·其四
作者：吴绮
朝代：清
体裁：五言律诗

岁序移今古，江山复我曹。树从前代老，月为酒人高。戏马知谁是，归鸿望转劳。黄花消息在，馀兴托霜螯。
九日闻诸同社集周处台怅不及与
作者：吴绮
朝代：清
体裁：七言律诗

城南芳树倚崔巍，九日群贤授简来。黄菊有情高士酒，青山无主孝侯台。英雄独往多奇气，风雅相关定逸才。极目天涯已摇落，敢将词赋更追陪。
九日集玉粟称言斋时鹤问至自秋浦分得支蒸二韵·其一
作者：吴绮
朝代：清
体裁：七言律诗

阶前流水绿差差，正是天涯木落时。乌榜乍归江上客，黄花初放酒边枝。知交渐少原须重，宴笑无多最可思。尽日疏帘湘簟静，不妨同看谢家棋。
九日集玉粟称言斋时鹤问至自秋浦分得支蒸二韵·其二
作者：吴绮
朝代：清
体裁：七言律诗

兴发何须折简曾，偶闻高会拂苍藤。花前聚首人无恙，月下掀髯我尚能。就菊巧徵诗一字，卷荷狂吸酒三升。吾侪亦信非麋鹿，短发空怜岁序增。
九日雨中集心远酒楼分得十一真
作者：吴绮
朝代：清
体裁：五言律诗

密雨艰遐眺，寻秋意未伸。楼能留剩日，酒不负佳辰。树老怜人换，花閒爱客真。只愁骑马滑，倒著白纶巾。
九月六日偕周匏叶刘季英朱素臣舒奕蕃家大章小集克敏堂分韵·其一
作者：吴绮
朝代：清
体裁：七言律诗

岂少侯家玳瑁筵，舞衫歌扇夜留连。那堪湖海皆相得，同在风尘不受怜。授简更当明月下，狂吟都在菊花前。药栏竟日堪乘兴，粗粝何妨共百年。
九月六日偕周匏叶刘季英朱素臣舒奕蕃家大章小集克敏堂分韵·其二
作者：吴绮
朝代：清
体裁：七言律诗

离索宁殊在远郊，多君有约过蓬茅。相看快意非常客，可与论心即旧交。尽却笙箫吹木叶，杂供鱼蟹剪秋茭。何堪更赋江淹别，撚断云鞭细柳梢。
九月初八夜归鸿楼对月戏作艳体
作者：吴绮
朝代：清
体裁：七言律诗

东南皎月纬河横，白雁天高夜几声。染墨暗吟香壁字，隔灯遥听画楼筝。他乡红蓼三更梦，明月黄花一岁情。欲效长房恐无术，江关愁杀庾兰成。
书云先生招饮看花时庭前芍药莺粟酴醾争艳即席漫赋
作者：吴绮
朝代：清
体裁：七言律诗

老为花狂更复谁，名园曲宴喜追随。三春胜事称婪尾，一苑香风叫画眉。步障紫丝空烂漫，地衣红锦最葳蕤。主人爱客能行乐，颠倒难将烂醉辞。
书云招集种松轩看垂丝海棠步蛟门韵
作者：吴绮
朝代：清
体裁：七言律诗

燕燕营巢未乳时，轻红初向画檐垂。携觞最爱妆能浅，烧烛还怜看己迟。态欲难胜翻似醉，情缘不断更成丝。碧鸡坊下颠狂叟，无句堪酬绛雪枝。
书云招饮看花时庭前芍药莺粟酴醾争艳即席步蛟门韵
作者：吴绮
朝代：清
体裁：七言律诗

好客常时不掩扉，南园樱笋正初肥。香非一种蜂难定，艳有千重蝶竞飞。锦瑟横时名士醉，彩毫摇处美人围。不因置驿多佳兴，那得脂痕乱染衣。
书屋中双燕新来垒巢未定特以招之·其一
作者：吴绮
朝代：清
体裁：七言绝句

花底交飞绿影开，衔泥欲定更徘徊。昭阳宫里多猜忌，莫为茅檐不肯来。
书屋中双燕新来垒巢未定特以招之·其二
作者：吴绮
朝代：清
体裁：七言绝句

柳影梧阴映画梁，芹泥何事为衔将。天边不少连云厦，认取先生旧草堂。
书陈椒峰册寄留村
作者：吴绮
朝代：清
体裁：七言律诗

当代论交孰浅深，偏于将伯感知音。长怀海国春云谊，未改泉亭夜月心。赤社铭钟君振古，青门荷插我从今。閒寻旧好烦传语，雾里看花欲废吟。
乱后过广陵忆旧
作者：吴绮
朝代：清
体裁：七言律诗

华表归来转自伤，独行官道起悲凉。残兵卖马归荒垒，老妪擎浆倚破墙。三月游踪生蔓草，六朝遗祸怨垂杨。雷塘历遍无人问，只有青山识谢郎。
乳燕飞·五月八日诸子过集听松书屋和东坡韵
作者：吴绮
朝代：清

老树阴连屋。映朱栏，碧池新涨，燕教雏浴。柳外屐声来胜侣，善赋都如宋玉。试笋香、漫煎黄熟。席上檐花清影乱，看银蟾、正照屏山曲。可此际，生无竹。画罗衫子黄金簇。向樽前、回眸一笑，顿忘羁独。自分樊川甘薄幸，礼岂能为我束。正恨是、春阴成绿。况有何堪今白发，把当年、公瑾离愁触。歌罢也，梁尘簌。
乳燕飞·五月八日诸子过集听松书屋和东坡韵
作者：吴绮
朝代：清
体裁：词

老树阴连屋。映朱阑，碧池新涨，燕教雏浴。柳外屐声来胜侣，善赋都如宋玉。试笋香、漫煎黄熟。席上檐花清影乱，看银蟾、正照屏山曲。可此际，生无竹。画罗衫子黄金簇。向樽前、回眸一笑，顿忘羁独。自分樊川甘薄倖，礼岂能为我束。正恨是、春阴成绿。况有何堪今白发，把当年、公瑾离愁触。歌罢也，梁尘簌。
予目失明遇方君青来以金针治之因得复明作诗三首·其一
作者：吴绮
朝代：清
体裁：七言律诗

每羡庭中鸡犬行，频年触柱废将迎。何期元化非常手，竟得长康未点睛。残帙乍开逢旧友，好山重过忆前生。也知天意多相警，青白从来悔太明。
予目失明遇方君青来以金针治之因得复明作诗三首·其三
作者：吴绮
朝代：清
体裁：七言律诗

敢言盲目不盲心，银海何缘五色侵。与世冥顽原自昔，看人轻薄又从今。翻忧识字还多事，但恐劳神是苦吟。惟愿随君周海内，尽教肉眼受灵针。
予目失明遇方君青来以金针治之因得复明作诗三首·其二
作者：吴绮
朝代：清
体裁：七言律诗

左丘何意启重翳，信有神功破世迷。岂可开眸容宝屑，果然刮目用金鎞。空怜子敬惊相待，且喜昌黎手再携。却笑几时云雾里，那知歧路别高低。
二峰庵看桃花
作者：吴绮
朝代：清
体裁：七言律诗

篮舆偶涉到香城，伏虎岩边眼暂明。二月最难迟日好，千林都似晓霞生。不因古径无人迹，谁信秾花隔世情。拟向刘郎问消息，管弦吹彻紫烟横。
二月三日夜坐有感
作者：吴绮
朝代：清
体裁：五言律诗

湖海气犹在，春来如不胜。百年频览镜，一夜共挑灯。忧为而今甚，穷怜自古曾。吾侪同寂寂，不醉亦何能。
二月九日登南城楼看雪仿禁体
作者：吴绮
朝代：清
体裁：七言律诗

容易登高为傍城，雪中披�步崚峥。眼难极地那言旷，身欲近天方觉晴。六代烟花都寂静，万家楼阁转分明。清寒更有添豪兴，湖海从来气未平。
二月五日见月和马高陵
作者：吴绮
朝代：清
体裁：五言律诗

好友惊重见，清辉尚宛然。漫怜新隐约，犹是旧婵娟。较甚初三出，先期第二圆。揽之不盈手，徙倚小窗前。
二月廿七日武徵东湖彦昭夜集莼芗舸分韵时西柯以事不至
作者：吴绮
朝代：清
体裁：七言律诗

小院东风放海棠，浊醪深夜过邻墙。忘忧只合归吟社，投老偏宜入醉乡。三月烟花半寒暖，一宵灯火各閒忙。清明节后秋千冷，不饮还应负艳阳。
云半阁
作者：吴绮
朝代：清
体裁：五言律诗

孤阁凌空出，栏杆倚古藤。但容云借住，每为月同登。烟海碧无际，寒山青有层。此身真百尺，豪亦我何能。
云卧
作者：吴绮
朝代：清
体裁：五言律诗

偶至即成醉，醉来横一琴。常因听雨夕，忽起住山心。夜永闻花发，春寒借酒禁。半閒吾自足，拥被一长吟。
云止所持扇是晋人画雷峰图索句题之
作者：吴绮
朝代：清
体裁：七言律诗

倚棹南屏过几年，白莲香里读书船。六陵旧迹闻鶗鴂，三月离心拜杜鹃。人与好山争远梦，花埋閒雨误春田。青溪两两烧灯影，又卷遗图问酒钱。
五峰万玉庵墙角得古梅树特为出之
作者：吴绮
朝代：清
体裁：五言律诗

吾道宁言命，寒花亦有时。可怜当殿树，犹是隔墙枝。岁月空山老，冰霜众岂知。护持烦净侣，珍重为题诗。
五彩结同心 其一 贺鹤问次韵
作者：吴绮
朝代：清

髯苏较懒，小杜怜痴，盈盈入画枯槎。谁访山阴雪，如卿者、才调浊世称佳。水嬉湖畔寻芳去，清狂甚、碧楼红牙。谁知道琼霜夜杵，裁成并蒂兰葩。浅笑九枝灯下，看神仙伴侣扇掩鸾纱。赌茗书多，典裘杯热，管领一代风华。遥怜丹就玄霜日，宁数勾漏云沙。且受用、青山罨画，洞中万树桃花。
五彩结同心 其一 贺鹤问次韵
作者：吴绮
朝代：清
体裁：词

髯苏较懒，小杜怜痴，盈盈入画枯槎。谁访山阴雪，如卿者、才调浊世称佳。水嬉湖畔寻芳去，清狂甚、碧楼红牙。谁知道琼霜夜杵，裁成并蒂兰葩。浅笑九枝灯下，看神仙伴侣扇掩鸾纱。赌茗书多，典裘杯热，管领一代风华。遥怜丹就玄霜日，宁数勾漏云砂。且受用、青山罨画，洞中万树桃花。
五彩结同心 其三 过惠山蒋氏酒楼和其年感旧韵
作者：吴绮
朝代：清

几年湖海，飘零都惯，犹然百尺高眠。傅粉何年客，曾同听、中夜急雨鸣泉。三生石上精灵在，空遗恨、雪雁风蝉。肠断处樱桃旧梦，一时重记难全。堪怜多愁多恨，叹樊川杜牧，曾断哀弦。回首青楼，玉箫月冷，血书午夜残鹃。伤心忽听离鸾曲，盼不到、春草芊绵。憔悴煞、一窗灯暗，三更酒冻银船。
五彩结同心 其二 五日集张带三紫盖山房
作者：吴绮
朝代：清

葵英铺锦，蒲节浮琼，光阴又到天中。槐砌初过雨，占农事、今岁料得年丰。但看时事惟宜醉，而今也、醒问谁容。堪怜有人来河朔，一时尽是英雄。况逢赤松俦侣，自婆娑起舞，老子犹龙。人号三珠，地称群玉，挥斝气吐青虹。离骚不必将天问，天原是、依旧鸿濛。且自向、芙蕖多处，陶然共吸荷筒。
五彩结同心·贺鹤问次韵
作者：吴绮
朝代：清

髯苏较懒，小杜怜痴，盈盈入画枯槎。谁访山阴雪，如卿者、才调浊世称佳。水嬉湖畔寻芳去，清狂甚、碧楼红牙。谁知道琼霜夜杵，裁成并蒂兰葩。浅笑九枝灯下，看神仙伴侣扇掩鸾纱。赌茗书多，典裘杯热，管领一代风华。遥怜丹就玄霜日，宁数勾漏云沙。且受用、青山罨画，洞中万树桃花。葵英铺锦，蒲节浮琼，光阴又到天中。槐砌初过雨，占农事、今岁料得年丰。但看时事惟宜醉，而今也、醒问谁容。堪怜有人来河朔，一时尽是英雄。况逢赤松俦侣，自婆娑起舞，老子犹龙。人号三珠，地称群玉，挥斝气吐青虹。离骚不必将天问，天原是、依旧鸿濛。且自向、芙蕖多处，陶然共吸荷筒。几年湖海，飘零都惯，犹然百尺高眠。傅粉何年客，曾同听、中夜急雨鸣泉。三生石上精灵在，空遗恨、雪雁风蝉。肠断处樱桃旧梦，一时重记难全。堪怜多愁多恨，叹樊川杜牧，曾断哀弦。回首青楼，玉箫月冷，血书午夜残鹃。伤心忽听离鸾曲，盼不到、春草芊绵。憔悴煞、一窗灯暗，三更酒冻银船。
五月二日同人集克敏堂送药亭归海南东塘还朝南村入九华山修志分得十二文
作者：吴绮
朝代：清
体裁：七言律诗

榴汁初成酒色醺，一时河朔共殷勤。星辰象合天长聚，江海情多路暂分。风雅几同周列国，云光如见蓟仙君。可堪更作阳关曲，一叠离歌一处闻。
五福降中天·丁未除夕示内
作者：吴绮
朝代：清

牛衣夜半啼寒雪，犹记灞陵憔悴。司马鹴裘，少君鹿毂，岂意行歌黻佩。年华欲换，笑五十明朝，买臣非贵。夫婿东方莫羡，此际且相慰。绿水青山作吏。一家图画里，欢成队。蜡凤宵嬉，青箱付与天意，凭教儿辈。杯从幼起，暖向春归，况当良会。放却眉梢，陶然须共醉。
五马山
作者：吴绮
朝代：清
体裁：七言律诗

路近韶阳好问津，林峦此地独嶙峋。凌空萝壁疑无路，绝顶茅居不见人。尽日烟云长出雨，非时花草尚留春。安能荷锸随朱翌，谷口偕耕号逸民。
京口即事·其一
作者：吴绮
朝代：清
体裁：七言绝句

江风江雨独登台，听罢琵琶首重回。不使客囊留一物，也知原为看山来。
京口即事·其二
作者：吴绮
朝代：清
体裁：七言绝句

木叶萧萧秋气新，江声直上更无尘。平生来往谁能识，只有金焦是故人。
人日云卿东湖星子弟及仲子寿潜小集莼芗舸分韵·其一
作者：吴绮
朝代：清
体裁：五言律诗

晨夕南村近，能来绝送迎。青山生远梦，白月见幽情。岁事钗头燕，年光柳外莺。清言知不厌，坚坐度严更。
人日云卿东湖星子弟及仲子寿潜小集莼芗舸分韵·其二
作者：吴绮
朝代：清
体裁：五言律诗

早岁初开径，留宾倒玉壶。盘供冰后韭，屐破雪中芜。寒较他年甚，晴逢令节殊。浊醪应自足，何必过邻酤。
人日澹心招集宜睡轩次韵
作者：吴绮
朝代：清
体裁：七言律诗

草堂春霁一尊开，又见将车捧杖来。胜事最怜清夜好，老夫真被少年催。雨沾七叶才分荚，月上三更欲到梅。醉后不知街鼓报，纱笼频唤复徐回。
人日陪仲生芝麓两先生集龙槐庵
作者：吴绮
朝代：清
体裁：七言律诗

双树精蓝隔凤闉，灵辰载酒逐华轮。登台碧草犹含甲，入馔黄芽已荐辛。四远寒峰山有雪，一痕纤月气初春。葛疆烂醉山公醒，池上徒歌白鹭巾。
人日饮学在清瑶屿
作者：吴绮
朝代：清
体裁：五言律诗

春到宜谋醉，相邀就辋川。酒香开胜日，花事闰今年。情共他乡密，诗从远客传。黄梅能作意，还向月婵娟。
仲冬十日偕同社诸子集家观庄寓斋分得十蒸
作者：吴绮
朝代：清
体裁：五言律诗

佳宾盈邸室，好客尔犹能。送酒倾蛮榼，分笺擘剡藤。梅过游兴懒，月上远怀增。愧少池塘句，挑残夜半灯。
仲冬念八日家巢薇侍御过集种字林偕高陵念昔仲子分得鱼歌二韵·其一
作者：吴绮
朝代：清
体裁：七言律诗

满径寒蓬赋索居，淹留惟恐绿樽虚。豸冠忤俗名偏重，鸿羽关情谊不疏。此夜笑谈干象纬，他年踪迹伴樵渔。欲知别后相思事，检尽松窗几卷书。
仲冬念八日家巢薇侍御过集种字林偕高陵念昔仲子分得鱼歌二韵·其二
作者：吴绮
朝代：清
体裁：七言律诗

张衡愁绪近如何，此日相逢且放歌。天下尚留吾道在，雪中谁许俗人过。青衫几载伤萍梗，红烛三更点薜萝。待得梅花消息好，金牛湖水曲尘波。
仲夏十八日扬尔公招诸同人平山堂宴集睹壁间欧苏二公词有感分得删覃二韵·其一
作者：吴绮
朝代：清
体裁：五言律诗

多君能好客，有约傍禅关。破壁乾坤在，高堂今古閒。文人难白发，才子重青山。始信当时句，长留天地间。
仲夏十八日扬尔公招诸同人平山堂宴集睹壁间欧苏二公词有感分得删覃二韵·其二
作者：吴绮
朝代：清
体裁：五言律诗

三过存遗迹，兹来更快探。风香常自北，山翠不归南。柳为经年古，茶因得水甘。还怜荷芰路，回棹夕阳酣。
仲潜移寓分鸥阁次东只韵
作者：吴绮
朝代：清
体裁：五言律诗

旅宿谋看月，移居就此楼。城阴孤岸迥，山翠小阑浮。浴马春潮急，听莺晓树稠。故人曾有约，分席与沙鸥。
仲生夫子招游西山初至摩诃小憩
作者：吴绮
朝代：清
体裁：七言律诗

胜日芳原啭早莺，玉壶瑶瑟快幽情。绕城御柳垂鞭过，夹路繁花送酒行。断础寒苔春乍合，小窗残照雨初晴。山僧已少琴聪在，徙倚何烦问姓名。
会波阁·其一
作者：吴绮
朝代：清
体裁：五言律诗

止宿因朋好，金亭偶借栖。树凉花气足，雨密水痕齐。帘动鱼儿影，书翻燕子泥。爱他清漏永，月到画桥西。
会波阁·其三
作者：吴绮
朝代：清
体裁：五言律诗

泛泛方无极，宁知到药房。红裳莲半谢，翠带荇交长。棋局尝凭槛，渔竿插卧床。平生空忆楚，未审异潇湘。
会波阁·其二
作者：吴绮
朝代：清
体裁：五言律诗

水槛尘缘少，终朝自掩关。砌风生雾縠，邻岫露烟鬟。柚子黄三寸，蘋花绿一湾。羊求时共坐，清话未能还。
会波阁·其四
作者：吴绮
朝代：清
体裁：五言律诗

仙院无凡吹，秋声在薜萝。江云催曙早，山雨送凉多。一帙能销暇，三卮足养和。主人偏重客，皂盖已频过。
伤逝 其一 醉扶归
作者：吴绮
朝代：清
体裁：曲

红楼咫尺青天。远记当时，曾贮小婵娟。叹陌上相逢，也竟无缘。空教影向巫山。现崔徽图里，拾金钿。算认得个、春风面。
伤逝 其七 尾声
作者：吴绮
朝代：清
体裁：曲

梨花落尽成秋苑。扫不断，墓门苍藓。只恐你、一点贞魂学杜鹃。
伤逝 其三 江儿水
作者：吴绮
朝代：清
体裁：曲

说起题门事，重来总枉然。看行行墨染，是齐纨扇。颗颗情圆，是明珠串。丝丝绣结香囊线。赠答徒劳黄犬。恨煞罡风、猛地把蓝桥波溅。
伤逝 其二 步步娇
作者：吴绮
朝代：清
体裁：曲

误却韶华，是莺和燕。有约何曾践。寻花小杜颠。吊下相思，春红一片。血泪染冰弦。向海棠、难唤东风转。
伤逝 其五 五供养
作者：吴绮
朝代：清
体裁：曲

虚名留恋。想赌茗描书，好事难圆。素蛾奔夜月，紫玉化春烟。都是我、南柯短促，反辜负、玉人良愿。只索向，孤月下、百花前。红么点字哭飞仙。
伤逝 其六 侥侥令
作者：吴绮
朝代：清
体裁：曲

青衫徒有恨，锦字倩谁传。欲访鸿都人何在，再莫向、春山听断猿。
伤逝 其四 园林好
作者：吴绮
朝代：清
体裁：曲

写红笺，千般缱绻。掩翠袖，一生哀怨。道岭外，种梅方便。谁料取，上青天。谁料取，阻黄泉。
伯通招宴宁远堂观剧
作者：吴绮
朝代：清
体裁：五言律诗

良夜开佳宴，红灯照薜萝。湖山词客在，烟月酒人多。胜事应如此，清歌且奈何。宁须更投辖，山简自婆娑。
依韵奉酬家留村制府
作者：吴绮
朝代：清
体裁：七言律诗

汗漫天涯已隔年，尚书高谊上秋烟。班荆屡入三公府，种豆浑忘二顷田。自昔心期旌白水，从来身世任苍天。一人知我惟宗衮，更乞谁家买字钱。
俞锦泉招观女乐席间得断句十首·其一
作者：吴绮
朝代：清
体裁：七言绝句

明月曾传醉二分，玉箫清响遏行云。而今又买吴陵酒，颠倒樊川是舞裙。
俞锦泉招观女乐席间得断句十首·其七
作者：吴绮
朝代：清
体裁：七言绝句

佩玉钗金见未曾，领巾题字我犹能。当筵不用求凰操，才子由来在茂陵。
俞锦泉招观女乐席间得断句十首·其三
作者：吴绮
朝代：清
体裁：七言绝句

绿珠长笛妙隆筝，不作人间第二声。若使谢公曾入耳，肯抛心事为苍生。
俞锦泉招观女乐席间得断句十首·其九
作者：吴绮
朝代：清
体裁：七言绝句

紫云一笑定如何，老去参军兴未磨。探取江南红豆在，一宵惆怅为情多。
俞锦泉招观女乐席间得断句十首·其二
作者：吴绮
朝代：清
体裁：七言绝句

流香小阁影参差，十样蛾眉斗一时。就里搴帘能巧笑，不知谁合比红儿。
俞锦泉招观女乐席间得断句十首·其五
作者：吴绮
朝代：清
体裁：七言绝句

绛蜡摇光酒气春，小红来去逞腰身。生怜薄倖元丞相，肠断东风记会真。
俞锦泉招观女乐席间得断句十首·其八
作者：吴绮
朝代：清
体裁：七言绝句

欢场何处有旄头，一夜樽前鼓未休。猿臂只今无用处，温柔乡里暂封侯。
俞锦泉招观女乐席间得断句十首·其六
作者：吴绮
朝代：清
体裁：七言绝句

芙蓉双靥向秋鲜，何粉轻沾分外妍。赚得红楼人爱煞，不知原是小婵娟。
俞锦泉招观女乐席间得断句十首·其十
作者：吴绮
朝代：清
体裁：七言绝句

公瑾知音一代稀，美人都唱缕金衣。牡丹会上能重到，压帽狂花不忍飞。
俞锦泉招观女乐席间得断句十首·其四
作者：吴绮
朝代：清
体裁：七言绝句

袅袅骊珠淡淡妆，天然无复换鹅黄。人生只有情堪死，莫把伤心问丽娘。
俞锦泉招观女剧漫赋
作者：吴绮
朝代：清
体裁：七言律诗

十二楼中度曼声，玉轻金艳影纵横。主人但谓清觞慢，客子翻嫌绛蜡明。休唤奈何须烂醉，若为看去莫多情。两行红粉重相笑，犹记颠狂是此生。
信步
作者：吴绮
朝代：清
体裁：七言律诗

皂帽青衫信步迟，儿童休讶鬓成丝。身虽渐老犹能饭，路或应穷肯怨诗。梦里文章逢鬼笑，酒边心事许谁知。轻肥满目争年少，我辈萧条未敢辞。
倚山阁偶咏
作者：吴绮
朝代：清
体裁：七言律诗

垂杨垂柳共鸥边，尽日凭栏映碧川。春水正添游女棹，夕阳长在酒人船。能言旧事樊通德，爱赋新诗白乐天。几度自吟还自醉，维摩应不用参禅。
倚栏
作者：吴绮
朝代：清
体裁：七言绝句

声声晓雨送春寒，早起花前独倚栏。只恐东君少怜惜，待他雨止已花残。
假面
作者：吴绮
朝代：清
体裁：五言律诗

髹饰何堪尔，人形亦偶然。无端增点染，转拟混媸妍。狞许村騃畏，娇容妇媪怜。谁知真面目，遮却在君前。
偕公狄于一汉公集晦中斋头
作者：吴绮
朝代：清
体裁：七言律诗

堂前书带杂兰荪，客到西园酒正温。皂帽有心人满座，青山无事月当门。庭边老鹤前生影，篱外寒花旧日恩。最爱康成多韵事，十年醉墨展秋痕。
偕又万及仲季两儿饮梅冶侄南斋花下
作者：吴绮
朝代：清
体裁：五言律诗

爱尔南轩好，衔觞坐晚风。藤阴书卷上，花片酒杯中。说字逢扬子，围棋让谢公。漫怜春渐去，烛影夜犹红。
偕友人吴船小饮
作者：吴绮
朝代：清
体裁：七言律诗

幽窗晴月破春云，小有盘觞及论文。快事直须穷五夜，伟人何意集三君。红灯艳影藤萝色，白雪寒铺荇藻文。共道此宵非易得，十年踪迹几离群。
偕周伯衡倪闇公陈集生饮惠山酒楼
作者：吴绮
朝代：清
体裁：七言律诗

旧游何意首重回，溪上楼台罨画开。十里寒花春事好，两山晴雪酒人来。伤时不共荆高侣，济世常怀管葛才。多少烽烟愁日暮，江城箫鼓尚如雷。
偕周屺公王衡之王成公先渭求小集李董自斋头
作者：吴绮
朝代：清
体裁：七言律诗

冬初作客幸相亲，草草盘觞意最真。酒后莫思千古事，花间独剩六朝人。青牛引幰归途远，紫凤衔灯夜市春。我是淳于潦倒惯，霸陵醉尉不须嗔。
偕姜学在游虎丘归饮酒楼
作者：吴绮
朝代：清
体裁：七言律诗

积雨开门读楚骚，晴莺相引度林皋。一春风日今朝好，六代江山此地高。红袖旗亭双弄鼓，画桥花市一回舠。可怜短簿祠前路，青草年年似客袍。
偕师六登鸡鸣山寺同望台城
作者：吴绮
朝代：清
体裁：七言律诗

过雨鸣鸠恰唤妻，谢家双屐破春泥。湖生新水花痕浅，山带荒城柳色齐。白袷有人参宝志，黄油无梦问金题。菊田二月僧归晚，荷锸相逢在古堤。
偕张僧持茅天石诸子庚村看梅·其一
作者：吴绮
朝代：清
体裁：五言律诗

雨后春阴好，寻梅到野塘。客筇随乱水，僧磬出寒香。涧石留馀雪，山烟动夕阳。宁言来已晚，吾自惜年芳。
偕张僧持茅天石诸子庚村看梅·其二
作者：吴绮
朝代：清
体裁：五言律诗

偶然南郭路，老眼忽为明。惜树成孤赏，留花爱小晴。此中谁放鹤，几日又闻莺。欲折无堪寄，春风漫不平。
偕徐健庵同年李武曾姜西铭陈其年暨家志伊并长儿过访毛黼季汲古阁赋赠
作者：吴绮
朝代：清
体裁：七言律诗

访戴同为剡曲游，红桥新柳系兰舟。六朝花草重三日，四海文章第一楼。扶病敢辞孤榻小，多情只为异书留。移家若许为邻并，尽把牙签借邺侯。
偕星岸紫来骏公丰台看芍药归饮祖园·其一
作者：吴绮
朝代：清
体裁：五言律诗

寻芳客思同，结伴骋花骢。挈榼穿深翠，停鞭见早红。千畦分晓露，十里共香风。别路逢溪墅，班荆兴未穷。
偕星岸紫来骏公丰台看芍药归饮祖园·其二
作者：吴绮
朝代：清
体裁：五言律诗

驱马过林丘，名园绕碧流。人知非晋魏，客自得羊求。布席听黄鸟，挥觞谢白鸥。醉归花压帽，衫领暗香浮。
偕正持访学在不值
作者：吴绮
朝代：清
体裁：七言律诗

乘兴披衣趁晚凉，空庭寂寂自相羊。主人闭户桐花静，客子入门荷叶香。孤鹤过桥窥浅水，一蝉吟树闹斜阳。谁知白石姜公子，抛却鸾箫几日忙。
偕玉少鹤问小饮南郊
作者：吴绮
朝代：清
体裁：七言律诗

晴原携手共幽寻，一醉旗亭感慨深。芳草乍为经雨色，垂杨渐有向春心。莺花细碎吹箫梦，湖海低迷击筑音。同是彝门屠钓客，不堪红袖泣遗簪。
偕胡伊人小饮步月至水次得安字
作者：吴绮
朝代：清
体裁：五言律诗

月色经今古，清宵共尔看。纸窗中夜晓，玉笛一秋寒。醉许深杯共，情因小步宽。溪乌方绕树，三匝未能安。
偕芝麓先生友沂髯孙饮祖将军园亭
作者：吴绮
朝代：清
体裁：五言律诗

挈榼寻芳墅，争嘶白鼻騧。古藤溪畔叶，晴絮酒边花。午袷临风爽，春旗过树斜。醉中逢野叟，犹说旧侯家。
偕菊人澹心寿平集念祖堂·其一
作者：吴绮
朝代：清
体裁：七言律诗

每到君家即赋诗，林泉真与散人宜。渔樵天地论交古，烽火河山对酒迟。数就桐阴移晚席，旋寻莲子度秋池。江关萧瑟何须念，吾党行藏世未知。
偕菊人澹心寿平集念祖堂·其二
作者：吴绮
朝代：清
体裁：七言律诗

秋到吴山送早凉，共携尊罍向林塘。藤萝三面照流水，荷叶半边铺夕阳。满眼画图分北宋，伤心诗句入南唐。吾侪聚散关今古，何意生涯是醉乡。
偕辰六及大儿二儿虎丘探梅访扶辰汪子不遇分得明衣二字·其一
作者：吴绮
朝代：清
体裁：七言律诗

东风吹客意难平，蜡屐寻芳取次行。野寺云深群鸟散，春山雪净一花明。绮罗不断伤时眼，草木长关吊古情。却怪汪伦能寂寞，修琴何事入江城。
偕辰六及大儿二儿虎丘探梅访扶辰汪子不遇分得明衣二字·其二
作者：吴绮
朝代：清
体裁：七言律诗

一片寒香欲染衣，老人扶杖几忘归。莺花渐向三春好，歌舞宁知六代非。逋叟醉来瑶笛冷，真娘别后玉钿稀。罗浮有梦凭谁到，只恐浓阴隔翠微。
偕遗山目天赵客惟邻暨仲儿过邻家荷亭小憩
作者：吴绮
朝代：清
体裁：五言律诗

会心原不远，濠濮比邻深。露叶向人坐，风香吹客襟。蝶狂花不次，蝉静柳长阴。幽兴知难极，相将更一吟。
偕高陵念昔登南城楼次韵
作者：吴绮
朝代：清
体裁：五言律诗

登高同远眺，雉堞倚精蓝。春引山僧步，云留野客探。晚烟明海曲，春树点江南。遥念垂杨下，须携酒与柑。
偶兴
作者：吴绮
朝代：清
体裁：七言律诗

滦河风急渐成冰，千里携家感废兴。花落平台闻过雁，月明南苑见调鹰。仙人夜泣金铜柱，帝子宵悬锦绣灯。几度醉骑骄马上，白云红树见昭陵。
偶吟
作者：吴绮
朝代：清
体裁：七言律诗

信步宁知所以然，不求禅解不求仙。疏狂自在三千界，顽钝于今七十年。近日行藏惟酒盏，他时毁誉任诗篇。双眸何意重清朗，未了蟫鱼夙世缘。
偶成
作者：吴绮
朝代：清
体裁：七言律诗

投老偏宜向薜萝，春来幽兴晚偏多。偶闻夜雨思分菊，自引山泉待放荷。爱静独为诸葛卧，谈禅惟许懒融过。竹篱茅舍平生事，何必曾逢春梦婆。
偶成三用看奕轩韵·其一
作者：吴绮
朝代：清
体裁：七言律诗

才名空自拟黄初，吴市吹箫未定居。天下是谁非热客，山中何处得奇书。消除意气惟磨蝎，酬付奸雄有鲍鱼。千亩閒云半间屋，焚香终日自如如。
偶成三用看奕轩韵·其三
作者：吴绮
朝代：清
体裁：七言律诗

东风日日满香溪，偏是羁人独向西。不噬谁怜泰山虎，未啼空笑会稽鸡。水深湘浦天难问，云近长安日易迷。但得当年南董在，此生终欲古人齐。
偶成三用看奕轩韵·其二
作者：吴绮
朝代：清
体裁：七言律诗

巧拙何须问鲁般，人人身事不相关。无愁可疗惟看月，有癖难消独看山。岂是风云避豪杰，只缘天地爱痴顽。炎凉怕作回乡梦，一任茱萸绿满湾。